text:
Agnar Frederiksen
14.02.2018 - 19:12
Ítróttur > Ítróttur > Fótbóltur
Vikuskiftið 2. og 3. mars skipar Fótbóltssamband Føroya fyri ráðstevnu um barna- og ungdómsfótbólt. Endamálið við ráðstevnuni er at geva teimum, ið fáast við barna- og ungdómsvenjingar úti í feløgunum, íblástur og høvið at hittast og práta um fótbólt.
Á skránni verða fyrilestrar, framløgu og venjingar, og umframt at sjálvur útbúgvingarstjórin hjá UEFA, Frank Ludolph verður við, fáa vit eisini vitjan av spaniólanum, Jesus Gutierrez, ella Guti, sum hann eisini verður nevndur.
Guti, ið hevur drúgvar royndir við fleiri av ungdómsliðunum hjá Real Madrid, og sum eisini hevur vant vanksnamannalið í Spania, kemur at luttaka við framløgum og praktiskum venjingum á Tórsvølli. Harafturat hevur Guti sína egnu fyritøku, har hann fæst við at undirvísa í fótbóltsvenjing, við serligum atliti til undirvísingarhættir hjá venjarum.
- Vit eru sjálvandi sera fegin um at hava fingið í lag avtalu við Guti, at hann kemur hendanvegn. Hann hevur vitjað í Føroyum áður, og hann gleðir seg at koma aftur, serliga til eitt slíkt tiltak, har tað vónandi verða nógvir venjarar ymsastaðni frá úr landinum.
(Heimasíðan hjá Fótbóltssambandi Føroya, fsf.fo)


c: text/html

text:
Kennir tú Mariu
sjálvsagt gert tú tað,
hon er sett at eiga,
fyrsta jóladag
Hetta ørindið finnur tú í yrkingini Maria í Mattalág, sum orðasnillingurin Alexandur Kristiansen hevur týtt og Janus á Húsagarði so hegnisliga hevur teknað til.
Jólatíð er gleðistíð – í hvussu er sambært káta jólatrænum á permuni á Míni jólabók.
Í staðin fyri at lata hini dansa um seg er tað sjálvt farið at dansa.
Mín jólabók er full av stuttligum og hugnaligum jólasøgum. Allar søgurnar eru nýskrivaðar og vakurt myndprýddar.
Adventsøguna hevur Sámal Kristian Jacobsen skrivað og Herdis Jakobsen teknað.
Tíggju høvundar og sjey teknarar eru við í bókini hesaferð.
Jólabókin er eisini full av hugskotum um ymiskt, sum kann gerast til jóla, har er bæði at baka og binda, klippa og líma.
Uppgávur eru eisini í bókini m.a. krossorð og sudoku.
Mín jólabók er ein bók til alla familjuna, ein kalendarabók um tú vilt. Ein bók við hugskotum og íblástri til hugnaligar løtur saman – børn og vaksin – í køldu, myrku tíðini upp undir jól.
Aftur

robotstxt: allowed

filter: keep


text:
Per Jørgensen
Per Jørgensen er danskur myndlistamaður, føddur í 1957.
Hann hevur fingist nógv við at myndprýða barna og ungdómsbøkur, er m.a. kendur fyri at hava myndprýtt permurnar til tær donsku Harry Potter bøkurnar
Hann myndprýðir ofta fantasysøgur og spøkilsis- og spenningssøgur. Hann er lættur at kenna aftur; hevur ein perfektionistiskan, naturalistiskan stíl, málaður við olju á akvarellpappír.
Hann metir arbeiði hjá rithøvundanum og søguna at vera tað berandi og roynir at styðja undir 'andan' í verkinum.
Myndprýðingar:
2000 Shakespeare tjóvurin (Gary Blackwood)
2006 Spøkilsið sum flenti


text:
Hvørjar ætlanir hevur landsstýrismaðurin í sambandi við núverandi og komandi tunlar?
Dan Klein --- 06.02.2018 - 06:51
Kári P. Højgaard, løgtingsmaður, fyri Sjálvstýri spyr Hendrik Old, landsstýrismann í samferðslumálum um núverandi og komandi tunlar.
1) Hevur landsstýrismaðurin í samferðslumálum umhugsað, at leggja núverandi og komandi undirsjóvartunlarnar í eitt alment partafelag, við einari samskipaðari og samhaldsfastari gjaldskipan.
2) Um svarið er játtandi. Nær kann væntast, at landsstýrismaðurin leggur uppskot fyri løgtingið hesum viðvíkjandi.
Viðmerkingar
Treytin fyri at fáa fólk at gagnnýta gjaldstunlar í mest møguligan mun er, at kostnaðurin ikki er ein forðing.
Tá farleiðin gjøgnum Eysturoyar og Sandoyartunnilin gerst veruleiki í 2020 og 2023 er trupult at ímynda sær, at til ber at samskipa ferðing og varðveita ein rímiliga lágan kostnað fyri ferðslu gjøgnum allar fýra tunlarnar, uttan at talan er um eitt alment partafelag við felags leiðslu. Eisini økjast krøvini til undirsjóvartunlar, samstundis sum dagføringar og regluligt viðlíkahald er alneyðugt
Við royndunum frá Vágatunlinum og Norðoyatunlinum kann staðfestast, at ferðslan økist munandi, tá prísirnir lækka.
Við galdandi prísum fyri koyring aftur og fram gjøgnum undirsjóvartunlarnar, munnu tað verða fáir bilførarar sum setast aftur við tí grundgeving, at kostnaðurin er ov høgur.
Spurningurin verður væntandi svaraður á tingfundi mikudagin.


text:
Viðtøkur fyri Landsfelag Sambandsfloksins
Viðtøkur fyri Landsfelag Sambandsfloksins
§ 1. Hugtak
Landsfelag Sambandsfloksins er meginfelag fyri veljarafeløg floksins í teim ymisku valdømunum.
§ 2. Endamál
Endamál felagsins er at samskipa øll sambandsfeløg til frama fyri Sambandsfloksins politikk, soleiðis sum hann er lýstur í stevnuskrá Sambandsfloksins.
§ 3. Landsfundurin o.a.
Hægsti myndugleikin fyri Landsfelag Sambandsfloksins er landsfundurin, ið verður hildin á hvørjum ári.
Landsnevndin ásetir nær og hvar landsfundurin skal vera, og hvussu hann skal fara fram.
Landsfundurin avger allar spurningar um stevnuskrá Sambandsfloksins.
Eykalandsfundur verður hildin, tá ið formaður floksins ella ein triðingur av limunum í landsnevndini ynskja tað.
Atkvøðurætt á landsfundinum hava:
1. Fimm nevndarlimir úr hvørjum veljarafelag
2. Formaður Landsfelagsins, næstformaður Landsfelagsins, kassameistari Landsfelagsins og limirnir í Starvsnevndini
3. Tingmanning Sambandsfloksins og landsstýrislimir Sambandsfloksins
4. 5 limir úr Landsnevndini fyri Ungmannafelagið Samband
5. Fólkatingsumboð Sambandsfloksins
Landsfundurin kann bert taka avgerðir, um minst ¼ av teimum, ið atkvøðurætt hava, taka lut í atkvøðugreiðsluni.
Á landsfund kunnu annars koma sambandsfólk, ið eru limir í einum veljara- ella ungmannafelag floksins. Hesi hava talurætt, men ikki atkvøðurætt.
Heystfundur verður hildin á hvørjum ári. Talan er um ein fund fyri limir og sambandsáhugað í Landsfelag Sambandsfloksins um støðuna í flokkinum, politisku støðuna í samfelagnum o.a.
§ 4. Fundarskrá
Á fundarskránni skulu hesi punkt vera við:
1. Formaður Landsfelag Sambandsfloksins setir fundin
2. Floksskrivarin greiðir frá virki felagsins
3. Kassameistarin greiðir frá fíggjarligu støðuni grundað á grannskoðaða roknskapin
4. Viðgerð av innkomnum uppskotum
5. Val av:
a. Formanni Landsfelagsins
b. Næstformanni Landsfelagsins
c. Einum grannskoðara og einum varagrannskoðara
6. Formaður Landsfelagsins leggur upp til politiskt orðaskifti
7. Ymiskt
§ 5. Útreiðslur
Landsfelagið rindar útreiðslurnar í sambandi við fyriskipan av landsfundi. Veljarafeløgini kunnu rinda ferða- og uppihaldsútreiðslur til umboð síni.
§ 6. Landsnevndin
Formaður Landsfelag Sambandsfloksins er samstundis formaður fyri Landsnevnd Sambandsfloksins. Landsnevndin tekur avgerð í øllum vanligum viðurskiftum viðvíkjandi Landsfelagi Sambandsfloksins.
Í Landsnevndini sita:
1. Formaður Landsfelagsins
2. Næstformaður Landsfelagsins
3. Kassameistari Landsfelagsins
4. Formenninir ella eitt annað nevndarumboð í teimum veljarafeløgum, sum umboðað tey sjey valdømini
5. Tinglimir- og landsstýrislimir floksins
6. Formaðurin ella eitt annað nevndarumboð í Landsnevndini fyri Ungmannafelagið Samband
7. Umboð Sambandsfloksins á Fólkatingi
8. Limirnir í Starvsnevndini
Landsnevndin setir floksskrivara og ásetir arbeiðsøkið.
Landsnevndin velur kassameistara Landsfelagsins og hevur ábyrgdina fyri fíggjarligu viðurskiftunum.
Kassameistarin leggur fram roknskapin til góðkenningar á regluliga fundinum áðrenn landsfundin.
§ 7. Fundarvirksemi og Starvsnevnd
Næst eftir landsfundinum er landsnevndin hægsti myndugleiki í Landsfelag Sambandsfloksins. Landsnevndin hevur fund minst 2 ferðir um árið, og skal annars kallast saman, tá ið formaðurin ella minst fimm landsnevndarlimir ynskja tað.
Landsnevndin setir eina Starvsnevnd við trimum limum, harav ein eftir uppskoti frá Landsnevndini fyri Ungmannafelagið Samband. Hesi trý saman við formanni Landsfelag Sambandsfloksins, næstformanni Landsfelag Sambandsfloksins og floksskrivaranum viðgera daglig mál ímillum landsnevndarfundirnar.
Landsnevndin ger reglugerð fyri Starvsnevndina og virki hennara.
Starvsnevndin kann seta arbeiðsbólkar at viðgera serstøk mál.
Landsnevndin kann eisini seta aðrar nevndir eftir tørvi.
§ 8. Fundarlýsing og tíðarfreist fyri skipan av nevndum
Landsfundir, heystfundir og aðalfundir í veljarafeløgum í teimum einstøku valdømunum skulu lýsast alment minst 14 dagar frammanundan. Nevndirnar skipa seg í seinasta lagi tríggjar vikur aftaná nevndu fundir og aðalfundir.
§ 9. Tíðarfreistir at senda inn uppskot
Uppskot til viðgerðar skulu vera send inn, fyri landsfundir í seinasta lagi 10 dagar undan, fyri aðalfundir í veljarafeløgunum í seinasta lagi 5 dagar undan.
Uppskot til broytingar í viðtøkum fyri veljarafeløgini skulu tó verða send formanninum í avvarðandi felag innan 1. januar.
Uppskot til broytingar í viðtøkum Landsfelag Sambandsfloksins skulu vera send inn áðrenn 1. januar. Uppskot til broytingar í stevnuskránni skulu vera send inn áðrenn 1. oktober.
Broytingar í viðtøkum kunnu ikki verða gjørdar, uttan tær eru á fundarskránni.
Nýggjar viðtøkur eru galdandi fyri tann regluliga fundin, tær eru samtyktar á uttan so er, at tað við broytingaruppskotinum verður samtykt, at broytingin er galdandi frá einum seinri tíðspunkti.
Uppskot til val av formanni og øðrum álitisstørvum í landsfelagnum, skulu vera Starvsnevndini í hendi 5 dagar fyri landsfundin. Valevni skulu játta at vera í uppskoti. Minst 2 stillarar skulu vera til uppskotið. Teir limir, sum hava sitið farandi setu, eru altíð í uppskoti uttan so, at teir 5 dagar fyri landsfundin skrivliga boða Starvsnevndini frá, at teir ikki ynskja at vera í uppskoti.
§ 10. Reglur fyri atkvøðugreiðslu
Við atkvøðugreiðslur ræður reglan um reinan meiriluta (ein atkvøða yvir helmingin av teimum avgreiddu atkvøðunum). Blankar atkvøður verða at meta sum greiddar atkvøður.
Við tey val sum eru nevnd í § 4 pkt. 5 er galdandi, at fær eitt valevni ikki reinan meiriluta, verður eitt annað valumfar har tann, sum fær flestar atkvøður er valdur. Stendur á jøvnum verður lutakast.
Við atkvøðugreiðslur, har fleiri valevni skulu setast upp, kann prioriteringshátturin ella aðrir atkvøðuhættir verða nýttir.
Atkvøðast kann ikki við fulltrú.
§ 11. Skrivlig atkvøðugreiðsla
Øll nevndarval og valevnisval skulu vera eftir skrivligum uppskoti og skulu, um fleiri eru skotin upp, enn veljast skulu, fara fram við skrivligari atkvøðugreiðslu.
Øll onnur val skulu fara fram við skrivligari atkvøðugreiðslu, tá ið ein fimtapartur av teimum møttu, ið atkvøðurætt hava, ynskja tað, ella um fundarstjórin avger tað.
§ 12. Útihýsing
Nevndin í einum felag kann sýta fyri at taka upp limir ella útihýsa limum, ið arbeiða ímóti endamáli felagsins. Limir, ið verða útihýstir, hava rætt til at fáa skotið avgerð nevndarinnar inn fyri aðalfundin. Í serligum førum kann ein útihýsing leggjast fyri Landsnevnd Sambandsfloksins.
§ 13. Treytir fyri val og uppstilling
Øll, ið vald verða til álitisfólk í flokkinum, eiga at vera limir í einum veljarafelag ella Ungmannafelag Sambandsfloksins.
Eingin kann, uttan at vera limur í veljarafelag Sambandsfloksins í tí valdømi, har viðkomandi býr, verða stillaður upp sum valevni fyri Sambandsflokkin til løgtingsval, kommunuval ella fólkatingsval.
Hesar viðtøkur koma í gyldi eftir regluliga landsfundin ár 2006.
Landsfelag Sambandsfloksins
Soleiðis samtykt á Landsfundi í Havn hin 15. mars 2014


text:
Dánial hugleiðir um munin á “Gamla Sáttmálanum” og “Nýggja Sáttmálanum”. Gud bleiv menniskja, við Jesusi, at uppfylla gamla sáttmálan. Fyri síðani at geva lív sítt okkara vegna. Vit fáa ævigt lív, við at trúgva á Hann. (skriftbrot: Luk. 1, 68-75; Róm. 5, 1; Heb. 1, 8-12). Poul Færø heldur fram um eyðmjúkleikan í tænastuni og arbeiðsháttin í 1. Pæt. kap. 5, samantvinna við 2. Kor. 1, 11-12, har Harrin sæst í okkum, Hann, ið gerð verkið. Eisini hvussu vit umgangast mótstøðumannin, undir kontrol av Honum, sum hevur sligið hann, við dømi um Elisa og árameiskan herin. Síðani um viðrakingina at liva í kærleika Kristusar, við dømum hvussu Jesus umgekst lærusveinarnar í mun til Judas – og Pætur – sum lýsir sinnalag Kristusar.
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Í samstarvi við Telenor Maritime, hevur Smyril Line gjørt tað møguligt hjá øllum ferðandi at fáa atgongd til internetið meðan siglt verður.
Prísirnir niðanfyri eru í DKK og EUR:
Hetta bíleggur tú á alnótini, og tú kanst rinda fyri tað við VISA-korti. Eisini ber til at keypa ein internetseðil við kotu í móttøkuni, har tú kanst gjalda við reiðum peningi og VISA. Hvør kota kann brúkast til fleiri tól, men bert til eitt tól í senn. Gjaldið er fyri tíðarskeiðið, tú hevur ynskt tær, og ikki fyri tímarnar tú er á netinum.


text:
G-line á Revolvermessu
Í august var G-line á Revolvermessu, ið bleiv hildin í Keypmannahavn.
At luttaka á tílíkum messum krevur nógv fyrireikingararbeiði, eitt sera gott arbeiði á sjálvari messuni og eitt líka gott uppfylgingararbeiði. Tað gjørdi G-line eisini, og tað vísti seg at geva góð úrslit, tí bæði fyrrverandi og núverandi kundar bíløgdu vørur. G-line kom eisini í samband við agentar, myndatakarar og aðrar áhugaverdar persónar.
G-line hevði nýggja klædnamerkið EINSTAKT við á messuni. EINSTAKT er nýggja klædnalinjan hjá G-line, hon var sera væl móttikin.
Vinnuframi stuðlaði G-line í sambandi við messuna, og tað eru tey á G-line sera takksom fyri, tí við stuðlinum bar til hjá G-line at luttaka á messuni.
SEINASTU TÍÐINDI
Nýggjur leiðari settur á Vinnuframa
Creative Business Cup 2018
Nú sleppa føroyskir íverksetarar aftur at royna seg. Hósdagin 23. august verður nýggja Kongshøll…
Leiðari til Vinnuframa
Starvið
Vinnuframi søkir leiðara at arbeiða fulla tíð, ið m.a. skal standa fyri virkseminum o…


text:
Steinar Patursson
20.07.2016 - 11:34
Tíðindi > Uttanlands - ES
Franska tjóðartingið hevur nú samtykt at leingja undantaksstøðuna í landinum í seks mánaðir.
Avgerðin kemur eftir herviliga yvirgangsatsóknini í Nice, ið kostaði 84 fólkum lívið - teirra millum 10 børn.
Beint undan atsóknini var annars meiningin, at undantaksstøðan, ið hevur verið virkin síðan yvirgangsatsóknirnar í Paris í november í fjør, skuldi takast av, men nú er hon longd í seks mánaðir aftrat.
Manuel Valls, franski forsætisráðharrin, segði í tjóðartinginum, at franskmenn mugu vænta við fleiri deyðiligum atsóknum, hóast stjórnin av øllum alvi roynir at steðga teimum.
- Tað fara at vera onnur álop, og fleiri ósek fólk fara at lata lív. Vit mugu ikki venja okkum við tey, vit mugu ongantíð venja okkum við ræðuleikan, men vit mugu liva við hesari hóttan, segði Manuel Valls.
Hetta er fjórðu ferð, at undantaksstøðan verður longd. Untantaksstøðan gevur løgregluni víðkaðar heimildir at gera húsarannsóknir uttan at dómari hevur givið loyvi til tess, umframt at løgreglan kann seta fólk í húsavarðhald.


text:
Bjørn Nørgaard - myndirnar og maturin/
Fotomyndir: KP og Steinpent
Her eru nakrar myndir frá uppihaldinum hjá Bjørn Nørgaard í Steinprenti hesa ferð. Umframt fýra prent til Glostrup Kunstforening, gjørdi hann fýra aðrar myndir, so hann fekk nógv burturúr listarliga. Eisini var hann fegin um at møta fólki á verkstaðnum og at royna góðan føroyskan mat. Honum dámar væl turt tvøst og spik, feskt kjøt og skerpikjøt, men tað besta var helst tað, at Birgir Enni kom inn á gólvið við onkrum forkunnugum, gomlum skeldýrum og turkaðum tara. Nú er listamaðurin farin aftur, men tey prenta enn í Steinprenti, restina av upplagnum. Í gjár skrivaði eg eina grein um uppgávuna hjá Bjørn Nørgaard. Hon er undir myndini.
Uppgávan er bundin og snýr seg um at gera fýra prent til Glostrup Kunstforening. Hesi eru í skrivandi stund við at verða liðug og tað er gott, tí Nørgaard hevur nógv um at vera og skal longu av landinum aftur í morgin. Sjálvt sunnudagurin, ein sjáldsama vakur dagur síðst í januar, er brúktur sum arbeiðsdagur á verkstaðnum, har øll eru í gongd við sínum parti av teirri umstendiligu litografisku prosessini.
Jan Andersson slípar steinar, Fríða Matras Brekku er við at yvirføra eina mynd á ein stein og Magnus Andersson er í ferð við at etsa ein stein. Bjørn Nørgaard hevur eftirlit við arbeiðsgongdini. Hann er eitt sindur spentur og enn ikki heilt vísur í um myndirnar fara at eydnast. Sjálv siti eg við telduna á verkstaðnum og lurti eftir vinarliga prátinum millum fólkini á verkstaðnum og merki konsentreraða spenningin í rúminum meðan tíðin líður og tað spakuliga fer at skýma.
Myndevnisliga hevur Nørgaard tikið støði í nøkrum fotomyndum av eini model, sum eru yvirførdar á litografiska steinin, og sum hann síðani viðger, teknar og málar útyvir. Tað vil siga, at útgangsstøðið er rættiliga klassiskt eisini um hugsað verður um verkið hjá Bjørn Nørgaard sum heild, har nakni kvinnufigururin er myndevnisligur aðaltáttur heilt frá byrjanini hjá listamanninum, sum í 1969 pallsetti listarligu aktiónina Nakin kvinniligur Kristus í keypsskálanum í Keypmannahavn. Tær fýra myndirnar til Glostrup Kunstforening eita Trúgv, Vón, Kærleiki og Vónloysi.
Royndarprentið er klárt og eg hoyri á røddunum á prentara og listamanni, at tað er gott. Listamaðurin greiðir mær frá, at myndirnar eru grundaðar á nakrar standmyndir og uppstillingar, sum hann gjørdi til eina framsýning herfyri í Galleri Susanne Ottesen í Keypmannahavn við kvinnuligum yvirkroppum í búrum úr ymiskum tilfari, ið á ymiskan hátt sipa til vanitas. Hugtakið vanitas fevnir um myndamál, ið ofta varð brúkt í barokka tíðarskeiðnum í 17.øld, sum sipa til tað stokkuta í tilveruni, sápubløðrur, glas og ísur kunnu brúkast sum vanitas symbol, men eisini skøltar og blómur verða brúkt í vøkru myndunum av tilverutreytum menniskjans. Memento mori - minst til at tú skalt doyggja siga hesar myndirnar. Listin frá barokka tíðarskeiðnum er ofta vøkur og sansalig og tað sama kann sigast um myndirnar, sum Bjørn Nørgaard hevur gjørt á verkstaðnum. Cadmium gult brestur saman við violettum ella tí, sum eg haldi vera violett, men sum vísir seg at vera eitt bland av einum liti við fantastiska heitinum Caput Mortum og preussiskum bláum.
Sjálvt um myndirnar bæði tykjast grafiskar við teimum kámu fotomyndunum og málandi við skapunum, ið eru málað omanyvir, er eingin ivi um, at tær eisini eru merktar av høggmyndalist í mátanum, tær eru sniðgivnar. Her hómast ein serligur ansur fyri figurinum og rúminum í myndunum og ein áhugaverdur mótsetningur kyknar millum tað illusionistiska fotobaseraða rúmið og tað flata pappírið.
Sum so ofta hendir, tá listafólk arbeiða við bundnum uppgávum í Steinprenti, so verður okkurt gjørt aftrat og hetta er aftur galdandi hesaferð nú Bjørn Nørgaard hevur fingið eina lítla abstrakta perlu burturúr einum av teimum allarminstu steinunum, sum tey eiga í Steinprenti. - Har er okkurt serligt við smáum prentum, heldur Bjørn Nørgaard og heldur fram fyri sær sjálvum - at tað er í smáu støddunum, at mann sær serligu dygdirnar hjá grafikkinum.
Kinna Poulsen


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Heilsufrøðingur
Í Vestmanna er Susie Lel Guttesen heilsufrøðingur hjá bæði pinkubørnum (0-18 mðr) og skúlabørnum og ungum.
Susie kann hittast á tlf. 562339 ella á telduposti susielg@gigni.fo
Hølini hjá heilsufrøðinginum eru í Garðatúni 12.
Skúlabørn og ung
Børn, sum eru farin í forskúla, og børn og ung í undirvísingarskyldugum aldri skulu fáa tilboð um fyribyrgjandi og heilsufremjandi heilsukanningar hjá heilsufrøðingi.
Heilsufrøðingurin skal bjóða vegleiðing um heilsu, menning og trivnað. Umframt at gera funktiónskanningar, hevur heilsufrøðingurin eisini persónligar samrøður við barnið, eins og bólka- og floksundirvísing við ymiskum viðkomandi evnum.
Harumframt skal heilsufrøðingurin eygleiða heilsuviðurskiftini hjá einstaka barninum eins og almennu umstøðurnar fyri hesum.
Vegleiðing verður eisini veitt til foreldur og starvsfólk á skúlunum.
Pinkubørn (0 - 18 mðr)
So skjótt sum møguligt aftaná at mamman og barnið eru útskrivað, setur heilsufrøðingurin seg í samband við heimið og avtalar eina vitjan. Síðan verður bjóðað familjuni 7-8 vitjanir, fleiri ella færri alt eftir tørvi.
Allir heilsufrøðingarnir hava telefonviðtalu, so møguleiki er at ringja og fáa ráðgeving ella at avtala eyka vitjan.
Heilsufrøðingarnir byrja mammubólkar, tá ið børnini eru 1-3 mánaðir gomul, og royna at skipa tað soleiðis, at allar mammur fáa tilboð um at vera við. Heilsufrøðingurin er við tær fyrstu ferðirnar.
Til ber at fáa kunning um tænastuna frá heilsufrøðinginum á heimasíðuni www.gigni.fo
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Tvørkynd “kvinna” tveitt úr bretskum kvinnufongsli, tí hon neyðtók 4 kvinnur
Bretskir myndugleikar tveittu eina tvørkynda “kvinnu” úr einum kvinnufongsli í Yorkshire, Onglandi, tí hon neyðtók 4 kvinnuligar fangar, skrivar Mail-online.
Ein tvørkyndur fangi er ákærdur fyri at hava gjørt seg kynsliga inn á 4 kvinnur í kvinnufongslinum, Wakefield Hall, fáar vikur eftir at verða fongslað har.
Í 2 ár áðrenn fongslingina hevði “ákærdi” fingið hormon til at skifta kyn frá manni til kvinnu. Men Mail-online skrivar, at hon ikki hevur skift kynsgøgn.
Hóast hormonviðgerð í 2 ár var gessurin hjá tí kynsskifta lítið linkaður, segði fyrst álopna kvinnan í rættinum um ta ágangandi tvørkyndu kvinnuna.
Ákæruvaldið í Yorkshire ræðist so illa LGBT, at hesin neyðtøkukallur, ið fjaldi seg handan hormon, BH og skjúrt, fekk tíð til at neyðtaka 4 kvinnur, áðrenn tað fekk fylgjur, so hann varð fluttur til eitt Category B mannfólkafongsul.
Hetta er ikki fyrstu ferð, at eitt ágangandi mannfólk hevur brúkt sína støðu sum tvørkyndur til at sleppa inn í eitt kvinnufongsul við sama úrsliti.
Tvørkyndir bretar krevja nú, at tey sleppa at velja ta umklæðings-, brúsu- ella WC-rúm, tey føla seg mest heima í. Kvinnur og foreldur muta ímóti, at døtur teirra skulu verða noyddar at skifta, brúsa og gera burtur av sær á WC-um saman við monnum, ið siga seg vera kvinnur, men gera sær dælt av lógini.
Kjakið í Bretlandi snýr seg eisini nú, um ikki fleiri fongslaðar kvinnur í góðum árum, ið ikki hava havt samband við menn í upp til mánaðir ella ár í kvinnu-fongslum, ikki hava ávísan rætt til kynsligt samband við tvørkyndar menn, ið bert hava fingið hormonviðgerð, men ikki enn hava skift kynsgøgnini út.
LGBT virkar av øllum aldi fyri, at so nógv fólk, sum til ber, sleppa at verða bólkað sum okkurt av teimum forkunnugu 56 kynjunum, ið nú eru uppfunnin.
Talið á tvørkyndum fangum í Bretlandi tvífaldast hvørt ár. Nú hava myndugleikarnir innført tað mark, at menn ávegis til kvinnu skulu hava livað sum kvinnur í minst 2 ár, áðrenn teir sleppa inn í kvinnufongsul at sita.
Somuleiðis er treyt nú sett, at tvørkyndar kvinnur (frá manni til kvinnu) sleppa at skifta kyn í føðibrævinum, bert um tær fyrst verða diagnoseraðar við kyns-ólag (“gender dysphoria” á læknamáli) og hava livað sum kvinnur í minst 2 ár.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Soo var ein nýggj uppskrift her! Eg havi sæð onkrar líknandi køkur og helt eg skuldi fara at royna at gera eina. Nú havi eg endiliga fingið husblas at rigga sum tað skal, og tað er sum um ein nýggur... Continue reading →
Eg hevði hug til okkurt lekkurt í morgun. Hesir muffurnar eru so lekkrar. Hetta er ein sunnari útgáva, men eg kann ímynda mær, at tað er sera lekkurt at koyra eitt sindur av sjokulátu í (Áhh Vígdis, hetta skal... Continue reading →
Henda vakra køkan er í nýggjasta tilboðsblaðnum hjá Á. Flott ha? Hon er faktisk løtt at gera, og so prýður hon soo væl eitt føðingardagsborð. Køkubotnar 4 egg 150 g sukur 150 g mjøl 1 tsk bakipulvur Set ovnin á... Continue reading →
Áhh sum eg havi glett meg at víst tykkum hesa uppskriftina. Hon hevur verið á mínum “to-do lista” alt ov leingi og fyri einari tíð síðani, fann eg endiliga eitt høvi, til júst hesa køkuna. Tað kravdi faktiskt ein innsats... Continue reading →
Nú er páskaferia og hetta er tíðin, har vit ofta hava góðar løtur rundan um familjuborðini. Aftur hesu páskini eri eg burturstødd, men eg fekk hátíðarhildið páskini, eitt sindur áðrenn eg fór, hóast eg í núverandi løtu eri stødd í París. Henda... Continue reading →
Nú ímeðan eg eri við barn, er ísur eitt tað besta eg kann fáa. Eitt nú tí tað hjálpur uppá kvalma. Men so hin vegin, við barn ella ei, so er tað sjálvdan eg sigi “Nei takk”, tá eg verði... Continue reading →
Tað veit den. Nakað sum eg havi glett meg at koma heim til, er at vitja Gómagott. Í síðstu viku hevði eg endiliga tíð, til at steðga í teirra hugnaliga høli mitt í Havnini. Wauuuw Wauuuw! Eg fekk snøkt sagt... Continue reading →
Tað kennist alt ov langt ímillum at eg stákist í køkinum. Eg má siga sum er, at hesin búkurin onkuntíð fær meg at kenna meg sum eina elli gamla ommu, sum helst bara vil liggja og gera minst møguligt. Náhh,... Continue reading →
Uhhaaa, hesi smakka! Eitt sindur øðrvísi føstulávintsbollar. Hesi vandbakkelsuni hava hindberjaskúm, hvítt sjokulátakrem og hakkaðar sjokulátabitar ímillum og síðani róma on top!! jaja, her verður ikki spart uppá kaloriurnar. Hetta er so alvorliga lekkurt. Tilfar & Arbeiðsháttur Vanbakkelse 2,5 dl... Continue reading →
Áhh helle tussirnar eg havi glett meg at deilt hesa uppskriftina við tykkum. Á tilboðsblaðið er borðið út í húsini og hendan lekkra uppskriftin er á síðu 2. Royn fleskasteikina á ein øðrvísi hátt við hesum lekkra fleskasteiksburgaranum. Vit eru... Continue reading →


text:
27. juni 2018Nr. 91
Kunngerð um førleikakrøv til manning við skipum, ið sigla í pólhøvum
Við heimild í § 10, stk. 1 og § 11, stk. 1 í løgtingslóg nr. 63 frá 3. juli 1998 um manning av skipum, sum broytt við løgtingslóg nr. 75 frá 25. mai 2009 og løgtingslóg nr. 52 frá 12. mai 2015, og í samráð við umboð fyri reiðara- og sjómannafeløgini, verður ásett:
Allýsingar
§ 1. Í hesari kunngerð merkir:
1) Pól-kodan: Altjóða kodan fyri skip, ið sigla í pólhøvum, sbr. kap. XIV um trygdaratgerðir fyri skip, ið sigla í pólhøvum í kunngerð frá Sjóvinnustýrinum um byggi- og útgerðarkrøv o.a. (Fráboðan B).
2) Pólhav: Sjógvurin í Arktis og kring Antarktis, sbr. allýsing í kap. XIV um trygdaratgerðir fyri skip, ið sigla í pólhøvum í kunngerð frá Sjóvinnustýrinum um byggi- og útgerðarkrøv o.a. (Fráboðan B).
3) STCW: Altjóða sáttmálin um útbúgving av sjófólki, sjóvinnubrøv og vaktarhald umborð á skipum.
Tænasta við skipum, ið sigla í pólhøvum
§ 2. Skiparar, yvirstýrimenn og aðrir yvirmenn, sum hava vaktarhald á brúnni, skulu hava galdandi førleikaprógv til skip, ið sigla í pólhøvum, sum ásett í Pól-koduni.
Stk. 2. Skiparar og yvirstýrimenn skulu hava galdandi leiðaraprógv til skip, ið sigla í pólhøvum, sum ásett í Pól-koduni.
Førleikaprógv til skip, ið sigla í pólhøvum
§ 3. Fyri at fáa førleikaprógv til skip, ið sigla í pólhøvum, krevst, at umsøkjari hevur:
1) heilsuváttan, sum er galdandi fyri ta tænastu, sum prógvið gevur rætt til, og
2) í mesta lagi 5 ár áðrenn førleikaprógvið verður útskrivað, staðið góðkent skeið í grundleggjandi venjing til tænastu við skipum, ið sigla í pólhøvum sbrt. STCW, kap. A-V/4, grein 1.
Leiðaraprógv til skip, ið sigla í pólhøvum
§ 4. Fyri at fáa leiðaraprógv til skip, ið sigla í pólhøvum, krevst, at umsøkjari lýkur krøvini í § 3 og hevur:
1) heilsuváttan, sum er galdandi fyri ta tænastu, sum prógvið gevur rætt til,
2) í mesta lagi 5 ár áðrenn leiðaraprógvið verður útskrivað, staðið skeið í víðkaðari venjing til tænastu við skipum, ið sigla í pólhøvum, og
3) 2 mánaðir siglingartíð við skipum, ið sigla í pólhøvum, ella aðra samsvarandi siglingartíð, sum brúgvayvirmaður.
Útgáva og gildistíð
§ 5. Sjóvinnustýrið útskrivar prógv, sbrt. § 3 og § 4, sbr. tó stk. 4. Tey verða útgivin í tí skapi, sum Sjóvinnustýrið fyriskipar.
Stk. 2. Prógv, sbrt. § 3 og § 4, eru í gildi í 5 ár, roknað frá tí degi, tað er útskrivað.
Stk. 3. Endurnýggjan kann í fyrsta lagi fara fram 6 mánaðir áðrenn prógvið gongur út.
Stk. 4. Sjóvinnustýrið kann heimila øðrum persónum ella stovnum at skriva út prógv, givin við heimild í § 3 og § 4.
Endurnýggjan
§ 6. Fyri at endurnýggja prógv, sbrt. § 3 og § 4, krevst, at umsøkjari hevur heilsuváttan, sum er galdandi fyri ta tænastu, sum prógvið gevur rætt til, og antin hevur:
1) 2 mánaðir siglingartíð seinastu 5 árini í starvi, har prógv, sbrt. hesi kunngerð, er kravt, ella
2) staðið viðkomandi endurnýggjanarskeið.
Gildiskoma
§ 7. Henda kunngerð kemur í gildi 1. juli 2018.
Skiftisreglur
§ 8. Til 1. juli 2020 kann umsøkjari sleppa undan kravinum um skeið, sbrt. § 3, nr. 2, um hann hevur:
1) 3 mánaðir siglingartíð við skipum, ið sigla í pólhøvum, ella aðra samsvarandi siglingartíð, millum 1. juli 2013 og 1. juli 2018, sum brúgvayvirmaður, ella
2) staðið góðkent upplæringarskeið, sum lýkur ásetingarnar í STCW, kap. B-V/g.
§ 9. Til 1. juli 2020 kann umsøkjari sleppa undan krøvunum, sbrt. § 4, nr. 2 og 3, um hann hevur:
1) 3 mánaðir siglingartíð við skipum, ið sigla í pólhøvum, ella aðra samsvarandi siglingartíð, millum 1. juli 2013 og 1. juli 2018, sum skipari ella yvirstýrimaður, ella
2) 2 mánaðir siglingartíð millum 1. juli 2013 og 1. juli 2018 sum brúgvayvirmaður við skipum, ið sigla í pólhøvum, og staðið góðkent upplæringarskeið, sum lýkur ásetingarnar í STCW, kap. B-V/g.
Uttanríkis- og vinnumálaráðið, 27. juni 2018
Poul Michelsen (sign.)
landsstýrismaður
/ Herálvur Joensen (sign.)


text:
- Tíðindi, mentan og ítróttur
Heimsmeistaraskap í karaoke
Tak niður
Í sambandi við at heimsmeistaraskap verður í karaoke í næstum, verður undanumfar leygardagin kl. 18 í Glitnir í Havn. Føroyar luttaka sum sjálvatøðug tjóð. Fyriskiparar av føroyska tiltakinum eru Gurli Tummasardóttir Niclasen og Sofía Juul Rasmussen úr Karaokefelag Føroya. Tær greiða frá um tiltakið í Glitnir. Seinast, føroyameistarasjkap var, var fyri tveimum árum síðani, og tá vann Sofía heiðurin. Hon er altso føroyameistari í karaoke í løtuni. Vikuskiftissendingin fór á gátt í Glitnir. Hoyr eisini Sofíu syngja ein sang í innslagnum.
Sí eisini


text:
Úttøkukapping til Norðurlanda Meistaraskapið fyri ung verður nú leygardagin 3/12 kl 10 í Kollafjarðar skúla.
Kappast verður í 5 aldursbólkum, har øll eru hjartaliga vælkomin at verða við. Tveir teir fremstu í hvørjum bólki vinna sær rættin at umboða Føroyar í NM, sum verður í Norra í fyrru helvt av februar 2017.
Bólkarnir eru hesir:
- Bólkur A, telvarar føddir í 1997 til 1999
- Bólkur B, telvarar føddir í 2000 og 2001
- Bólkur C, telvarar føddir í 2002 og 2003
- Bólkur D, telvarar føddir í 2004 og 2005
- Bólkur E, telvarar føddir í 2006 ella seinni
Miðja verður eftir at telva 5 umfør í hvørjum bólki, har hvør telvari byrjar við 25min á klokkuni, og harumframt verða 10 sek løgd afturat tíðini eftir hvønn leik.
Tilmelding:
á telduposti: fjallheim@hotmail.com, ella telefon: 243637
Vinarliga upplýsi navn og føðingardag.
Kappingin er fyri øll sum hava hug at telva, og ikki minst fyri tey sum vilja vinna sær møguleikan, at sleppa við til NM. J
Talvsamband Føroya
á Facebook “Talvtos”


text:
Tú rindar limagjald til RK um vanliga netbanka tín. Kontunummar felagsins er 6460 365.183.7 í Bank Nordik. Viðmerk navn og eftirnavn saman við flytingini.
Gjøldini eru hesi:
Limagjald fyri 16 ár og yngri: 450 kr.
Limagjald fyri 17 ár og eldri: 600 kr.
Limagjald fyri tey, sum rógva við Úlvi: 100 kr.
Limagjald fyri hvílandi limir:* 100 kr.
*) Hvílandi limir eru tey, sum ikki eru aktiv, men sum kortini vilja stuðla felagnum.
Um limagjaldið sigur § 9 í viðtøkum okkara soleiðis:
Aðalfundurin ásetir limagjaldið fyri komandi ár, og limagjaldið skal vera goldið í seinasta lagi tann 25. apríl í hesum ári. Vil persónur lima seg inn sum hvílandi lim í felagið eftir tann 25 apríl, verður gjaldsfreistin ein mánaður. Vil persónur lima seg inn sum virknan lim eftir 25 apríl, verður limagjaldið at gjalda beinanvegin.
Limagjaldið kann vera ymiskt fyri ymiskar limabólkar, t.d. virknar og hvílandi limir, og aðalfundurin kann eisini áseta serligt limagjald fyri virkir, felagsskapir og annað.


text:
Ræstkjøtaveitsla 2017 Ræstkjøtaveitslan 2017 EGTVED FORSAMLINGSHUS KIRKEVEJ 2 6040 EGTVED Føroyingagelagið FIRVALDAR skipar fyri árligu ræstkjøtaveitsluni í Egtved Forsamlingshus tann 04.02.17. Vit byrja við aðalfundi kl. 18.00 og fara til borðs kl. 19.00 og Veitslan endar kl. 02.00 við náttarábiti. Skrá. Durðarsnapsur Ræst kjøt og súpan – um tit ynskja “danskan mat” sig frá við tekning. Omaná og kaffi. Náttarábit 1 øl og 1 snaps til matin. Felagssangur. Vit fara uppá gólv (fara at kvøða Sinklar og stolt Signhild)…….. Lutaseðlar – freðaseðlar til Føroya - og mangt annað Dansur – við THE RAILWAY MEN Tilmelding: Gjald á konto: reg. nr.1551 konto 16472174 Um nakrir spurningar eru hesum viðvíkjandi, so kontakta: Jan 22 34 98 10 ella Julius 20 21 82 63 Kostnaður: 250 kr. Fyri limir 375 kr. Fyri ikki limir Minnist til: Goldið skal vera innan veitsluna og í seinasta lagi 30. januar
© Copyright 2018


text:
Eg havi fingið mítt lív aftur!
Tann 15. mai var eg fyrstu ferð hjá Olgu, eftir næstan 2 ár við konstantum útbroti av Colitis Ultirosa (kronisk bløðandi tarmsjúka). Eg var komin har til, at eg føldi, at eg bara bleiv fylt við meira og meira medisini, sum eg ikki føldi meg trygga við, og sum ikki hjálpti í serliga langa tíð. Eg havi tikið høga dosis av prednisilon 2 ferðir, og fyrr í ár varð eg spurd, um eg vildi vera við í eini roynd við einum nýggjum medisini.
Eg haldi, hetta gjørdi, at eg misti álitið á viðgerðina. Eg føldi, at læknarnir ikki vistu, hvussu teir best kundu hjálpa mær. Tankin, at eg møguliga kundi enda við stomi sum 29 ára gomul, var ræðuligur, og tað føldist, sum tað var tann vegin, tað gekk.
Tá eg havi havt tað ringast, havi eg havt blóð í hvørjari avføring og gingið á wc upp til 20 ferð um dagin. Haraftrat kemur óbeskriviliga nógv pína og ongin energi ella yvirskot. Nakað so einkult sum at avlevera dóttrina á stovni kundi vera ein marra, tí hvat skuldi eg gera, um eg skuldi á wc á tí stutta gongutúrinum, sum vardi 10 min.
Fyrstu ferð eg var hjá Olgu, setti hon nógvar spurningar og gjørdi eina NES-scan av kroppinum. Vit tosaðu nógv um, hvussu ringt nógv av medisininum var fyri mín kropp, og hvussu og hvat vit kundu gera, fyri at eg skuldi fáa tað betri. Vit vóru samdar um, at høvuðsfokus skuldi leggjast á eina umfatandi kostbroyting og ymiskar urtrar. Eg skuldi ikki eta gluten, mjólkaproduktir, sukur, kryddaríir og tilgjørdar vørur. Har aftrat segði hon, at eg fór at fáa tað verri, áðrenn eg fekk tað betur.
Hetta hugsaði eg var ómøguligt, tí eg føldi, at eg hevði rakt botnin fyri langari tíð síðan. Men hon hevði so sanniliga rætt. Tær fyrstu 6 vikurnar vóru eitt helviti, og eg var fleiri ferð við at geva upp. Tað vísti seg tó, at ein av orsøkunum var, at eg ikki longur toldi Imurel, tað biologiska medisini, eg tók. Tað gingu tveir dagar, eftir eg stoppaði við hesum medisininum, til eg var heilt symptomfrí.
Eg havi nú havt 2 fantastiskir mánaðir uttan nakran skugga av sjúkuni. Eg eri sloppin av við 3 av 4 medisinum og vóni at verða medisinfrí fyrst í komandi ári. Harumframt havi eg tapt meg 9 kg. Eg føli nú, tá eg eti okkurt, sum ikki er gott fyri meg – búkurin fer at leika í, og eg fái iltstórt sæð beinanveg.
Sjálvt um tað er ómetaliga ringt til tíðir at liva á henda hátt, so er hetta avgjørt nakað eg vil halda fram við, og eg kann viðmæla øllum í somu støðu, at kontakta Olgu og fáa hjálp til ein normalan dagligdag.
Mest umráðandi er ikki at sníta ella geva upp. Tað tekur langa tíð og er ómetaliga hart, men tað er tað vert í síðsta enda.


text:
Orð og lag: Martin Alfsen
Týtt: Flóvin Tyril
Upprunaheiti: Det er ditt ord
1. Mangur spyr um kós og stavnhald,
spyr um endamál við lívsins ferð.
Mangur saknar trúgv og meining,
undrast á, hvønn veg tað ber.
Niðurlag: Tað er títt orð, sum er svarið,
hvønn dag leiðvísi mín.
Tað er títt orð, ið er vónarkelda mín,
um tað, tú fyri meg gjørdi,
tá tú krossdeyðan leið,
um sigurssangin, at tú av deyða steig,
tað er títt orð.
2. Lívsins orð um kós og stavnhald,
lívsins orð um mið og mál,
lívsins orð um trúgv og meining,
orð um frelsu fyri sál.
Niðurlag: Títt orð er ein viti, sum skyggir,
títt orð er eitt ljós, ið vísir leið.
Tað er títt orð, sum er kærleikans kelda her,
tað er títt orð.


text:
Persónsupplýsingar
Persónsupplýsingar verða útvegaðir og viðgjørdir
Tá eitt nýtt kundaviðurskifti verður stovnað, útvegar Suðuroyar Sparikassi ymsar persónsupplýsingar, m.a. navn, bústað og persónstal, at brúka í sambandi við tilboð um ymsar fíggjarligar veitingar, herímillum kundaráðgeving, kundarøkt, kundafyrisiting, kredittmeting og marknaðarføring.
Tá gjaldsmiðling verður nýtt, herímillum kreditt- og gjaldskort, kekkar, netbanka o.a., verða upplýsingar útvegaðir frá handlum, peningastovnum og øðrum. Hesar upplýsingar verða einans útvegaðir fyri, at Suðuroyar Sparikassi kann fremja gjaldingina rætt og gera kontuavrit, gjaldsyvirlit og líknandi.
Tað er sjálvboðið, um tú ynskir at lata Suðuroyar Sparikassa upplýsingarnar, men upplýsingarnir kunnu verða neyðugir fyri, at Suðuroyar Sparikassi kann geva tær fullgóða ráðgeving, viðgera ein fyrispurning um lán ella aðra avgreiðslu.
Upptøkur av telefonsamrøðum
Fyri at veita tær rætta tænastu, kann Suðuroyar Sparikassi taka telefonsamrøður upp. Vanliga verður hetta bert gjørt í sambandi við handil við virðisbrøvum og gjaldoyra.
At geva upplýsingar víðari
Fyri at játta og útinna avtalur við teg, t.d. at flyta upphæddir til onnur, verða upplýsingar, sum eru neyðugir fyri at eyðmerkja teg og fremja avtaluna, givnir víðari.
Upplýsingar verða givnir víðari til almennu myndugleikarnar í tann mun, lóggávan krevur tað, t.d. upplýsingar til skattavaldið.
Heldur tú ikki tínar skyldur mótvegis Suðuroyar Sparikassa, kann Suðuroyar Sparikassi boða kredittupplýsingastovum og/ella ávaringaryvirlitum frá samsvarandi teimum reglum, sum eru galdandi um hetta.
Viðskiftainnlit í nýtslu av persónsupplýsingum
Tú hevur rætt til – í samsvari við reglurnar í persónsdátulógini – at fáa innlit í, hvørjar upplýsingar Suðuroyar Sparikassi nýtir um teg. Suðuroyar Sparikassi kann rokna sær eitt gjald fyri at geva tær svar.
Áheitan um innlit skal latast Suðuroyar Sparikassa, Vágsvegur 60, 900 Vágur.
Skeivar ella villleiðandi upplýsingar
Um Suðuroyar Sparikassi gerst varugur við, at tað eru skeivleikar í upplýsingunum hjá tær – ella at hesir eru villleiðandi, verða upplýsingarnir rættaðir ella strikaðir, soleiðis at avgerðir kunnu takast á røttum grundarlagi. Suðuroyar Sparikassi vil somuleiðis kunna um hetta til teir partar, ið hava fingið skeivu ella villleiðandi upplýsingarnar frá Suðuroyar Sparikassa.
Mótmæli móti nýtslu av upplýsingum
Tú kanst til eina og hvørja tíð gera Suðuroyar Sparikassa vart við, at tú ikki ynskir at fáa marknaðarføringstilfar frá Suðuroyar Sparikassa ella frá øðrum pørtum bankans.
Klaga um nýtslu av upplýsingum
Um tú ert ónøgd/ur við, hvussu Suðuroyar Sparikassi nýtir persónsupplýsingar v.m. um teg, kanst tú klaga til:DátueftirlitiðTinganesReyngøta 33Postboks 300FO-110 Tórshavn


text:
Tíðindaskriv
09.04.2018 - 09:33
- Jesus er trúfastur!
Aftur í ár vóru páskamøtir og páskastevnur hildnar um alt landið, og Kristiliga Tíðindatænastan hevur skilt, at til samans hevur eitt stórt tal av fólki vitjaðu tær ymisku páskastevnurnar, bæði innan Hvítusunnurørsluna, Heimamissiónina, Brøðrasamkomuna og Karismatisku rørsluna.
Brøðrasamkomurnar í Eysturoynni hava í mong ár skipað fyri páskastevnum. Ábyrgdarluturin fellur upp á skift annaðhvørt ár millum samkomurnar eystanfyri Gøtueiði og samkomurnar á Skálafjørðinum. Í ár vóru tað samkomurnar Filadelfia í Gøtu, Hebron í Leirvík og Siloa í Fuglafirði, sum skipaðu møtini.
Møtini vóru í Siloa í Fuglafirði skírhósdag og langafríggjadag, men leygardagin og páskadag vórðu møtini flutt út í ítróttarhøllina í Kambsdali. Skipað var eisini fyri fleiri ungdómsmøtum, sum vóru seinni um kvøldið.
Sum nakað nýtt í ár varð skipað fyri evnistímum, sum vóru seinnapartin leygardagin í skúlastovunum í Miðnámi í Kambsdali. Fimm fyrilestrarhaldarar vórðu bodnir at viðgera hvør sítt evni. Fyrilestrarnir vóru kl.15:00 og endurtiknir kl.16:00. Áhugin var stórur at hoyra fyrilestrarnar.
Ein av fyrilestrarhaldarunum var Jógvan Páll Sevdal, sum á ein forvitnisligan og grípandi hátt greiddi frá, tá hann fyri 7 árum sídani, umborð á norskum handilsskipi, varð tikin sum gísli, meðan teir lógu við bryggju í Nigeria.
Temaðið á stevnuni í ár var “Jesus er trúfastur,” og tað má sigast, at evnið gekk sum ein reyður tráður ígjøgnum øll møtini.
Stevnan endaði páskadag kl.19:00 við eini stórstílaðari konsert, sum vardi í 2 tímar fyri fullsettari ítróttarhøll. Konsertin byrjaði við, at ein væl upplagdur MC Restorff framførdi 5 soloir, væl bakkaður upp við tónleikarum úr bólkinum T.O.S. Onkur helt fyri, at hóast MC er komin til pensjónsaldur, so hevur hann aldri verið frískari og meiri livandi enn í kvøld.
Dania Tausen, sum er av Toftum, og sum fast nógv við at syngja og leiða lovsang, framførdi 3 soloir, har av hon sjálv hevur skrivað ein av sangunum. Ein av sangunum, sum hon sang hetta kvøldið, var hin gamli og høgt elskaði klassikarin hjá sálmaskaldinum Victori Danielsen, og sum er millum teir mest inngrónu sangirnar innan brøðrasamkomurnar í Føroyum, Ja sig honum takk. Dania hevur skrivað eitt nýtt lag til sangin, og hon framførdi sangin vid nýggja lagnum, sum má sigast at vera djørv nýhugsan!
Siloakórið og sangbólkurin T.O.S. luttóku eisini við fleiri einastandandi framførslum.
Kristiliga Tíðindatænastan


text:
Politiskur panikkur í KvF? - leysa milliardin hjá samgongumiðlinum
Nú man reka hart á kíkin í samgonguni og í Sortudíki. Mikukvøldið gjørdi samgongutíðindaberin (hon hjá Framsókn) ordiliga burturav sær, tá hon kundi “avdúka”, at landsstýrismaðurin, sum stríðist fyri at býta virðini so javnt millum manna, kortini “bert” fer eftir minni enn helvtini av yvirnormala vinninginum hjá høvuðsvinnuni – ogn Føroya Fólks. Hann hevði veitt reiðarunum munandi avsláttur frá landsstýrinum?
At stuðla undir páhaldið um, at vinnan hevur heila milliard árliga í óuppibornum vinningi, var frágreiðing hjá Tjóðbankanum havd á lofti.
Greitt varð frá, at Ríkisumboðið hevði borið Tjóðbankanum tølini. At útrokningarnar eru komnar úr Fiskimálaráðnum, bleiv bert nevnt í hissini. Hvussu komið er fram til stolnu milliardina varð als ikki umrøtt – og er slettis ikki dokumenterað.
At fleiri hava undrast stórliga og fakliga mótmælt (politisku) útrokningini av upphæddini, var sum vera man ikki partur av kunningini til lurtararnar.
Granskarin
At greina stuldurin av ogn Føroya Fólks, slapp lektarin og granskarin í búskaparfrøði á Fróðskaparsetrinum – hann sum alt sítt virkna lív politiskt rósaði millum Tirana og Phnom Penh, til Múrurin fór í grús, og síðani sum kamuflaga hevur verið sokallaður superliberalist – alt sum ikki kann standa skal falla, slapp fyri opnari mikrofon óredigerað og uttan nakran viðkomandi spurning at útleggja sín politiska sosialistiska tekst fyri almenninginum.
Ja, hann kundi enntá avdúka, at landsstýrismaðurin í berari ósjálvsøknari semjusøkjan, hevði tillagað fiskivinnureformin og veiðigjaldið so nógv, at vikið var munandi frá reinu vøruni – kollveltingini, har fólkið fær sín fulla og ósko
Trýstið
Hetta hevði landsstýrismaðurin tíverri gjørt fyri at tekkjast politisku skipanini, orsakað av øgiliga politiska trýstinum frá teirri eini síðuni – reiðarunum, milliarderunum, sum hóttu føroyska fólkaræðið...., segði granskarin, kommisserurin og kollektivisturin, sum í sínum politiska ástøði í ártíggju (og framvegis) avnoktaði alt, sum líktist fólkaræði?
Ístaðin fyri at greina ávirkanina og skaðan av uppskotinum fyri fiskivinnuna, megnaði tíðindaberin soleiðis at varpa ljósið burtur frá uppskotinum um veiðigjald.
Ístaðin at staðfesta, at við uppskotunum verður grundarlagið tikið undan fiskivinnuni, fekk útvarpskvinnan tað til, at fiskivinnan, reiðarí og manningar fingu ein “munandi avsláttur”?
Heilfluktari
Í viðkomandi Radaranum løtu frammanundan um pensiónsaldur o.a., kláraði annar búskaparfrøðingur eisini at gera eina fintu móti fiskivinnuni.
Í ásannanini av, at hækking av pensiónsaldrinum ikki er nóg mikið at dekka vaksandi útreiðslurnar til eldraøkið, gjørdi hon ein heilfluktara og segði, at írestandi peningurin skuldi takast frá fiskivinnuni?
Sama søga, bygd á sama ósakliga og ódokumenteraða uppáhald um leysu stolnu milliardina. Eisini hetta slapp at standa ósvarað.
Betra helvtin
Lítið er at ivast í, at redaktørurin hetta kvøldið mundi kenna hetta sum eitt satt tíðindahál. Hon er jú betra helvtin hjá hinum frøðinginum á Fróðskaparsetrinum, sum uttan íhald og sum hoflevarandørur í kilomertrainnsløgum í KvF, hevur missionerað fyri ótálmaðari uppboðsølu – at stolna ogn fólksins aftur skal til røttu eigararnar og umsitast av politisku kammeratunum í Tinganesi.
Politisku kyndlaberararnir fyri at kollvelta høvuðsvinnuna - landsstýrismaðurin, granskarin og hoflevarandørurin, eru teir einastu, sum trábeintir halda fast við revolutiónina, væl hjálptir av almenna miðlinum.
Men teir hava so fingið eitt andarhald afturat, nú sjálvstýrarin í Klaksvík fyri aðru ferð í ein mánaða, er vorðin politiska klípið, sum tryggjar sosialistisku ridlandi samgonguni frið, so hon framhaldandi kann manifestera ognartøkuna av frælsu fiskivinnuni.
Hetta var so almenna miðlahjálpin hesa vikuna til sosialistisku gonguna.
Tað er lítið nýtt undir sólini, má sigast.
Bjarni Djurholm
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Ljóðbrot: Tá dunnan endaði undir sofuni
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Hava lýst eftir stjóra fyri slakar 50.000 krónur
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Sjálvstýri havt ársfund
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Vespureiðrið (94) - 22. okt 2018
Terje hugleiðir um almennan og privatan kappróður.
Tvístøða (43) - Øll sendingin
Samband
Postboks 226
FO-600 Saltangará


text:
Eldraøki gimsteinurin í vælferðarsamfelagnum
Ein kend sjónvarpsrøð
eitur ”Gimsteinurin í krúnuni”. Heiti vísir til, hvussu stóran
týdning eingilsmennn mettu India hava í tí enska hjálandaveldinum.
Tað er ongin ivi um, at eldraøki er hjarta í vælferðarsamfelagnum.
Heitar hendur syrgja fyri at hjarta, kann hava tað gott, hóast tað
kanska ikki slær so skjótt, sum í ungum árum.
Tey sum vóru á
arbeiðsmarknaðinum undan okkum hava, við sínum høvdum og hondum,
skapt henda gimsteinin. Ein gimsteinur, ið tryggjar okkum, at tá ið
vit hava gjørt okkara fyri vælferðarsamfelagið, so hava vit rætt
til fíggjarligan stuðul á ellisárum og rætt til hjálp frá
heitum hondum.
Hava ikki valt privatu
loysnina
Vit hava ikki valt eitt
samfelag, har hvør skal sæta sær, bæði meðan vit eru ung og
røsk og tá ið mátturin svíkur. Tí vit ynskja ikki eitt
samfelag, har tað er trupuleikin hjá tí einstaka, um og hvussu vit
klára okkum, tá ið vit ikki orka longur. Hetta samfelagi hava vit
føroyingar higartil sagt nei til, og eg eri vís í, at tey
allarflestu av okkum, framvegis siga nei til hetta samfelagið.
Vit ynskja felagsskapin,
tí tað er so nógv lættari at lyfta, tá ið vit eru fleiri um
tað. Tað er so nógv tryggari at vitað, at tá ið vit eldast so
eru vit fleiri, enn bara tú og eg, hvør sær, ið standa aftanfyri
og tryggja okkum tær tænastur, ið vit kanska koma at hava brúk fyri.
Stórar avbjóðingar fyri
framman
Ein gimsteinur skal
pussast javnan, um hann skal halda á at skína. Eldraøki hevur ikki
altíð verið handfari líka væl, seinnu árini hevur tað nærmast
verið misrøkt. Stórar sparingar hava verið framdar. Tíðirnar
broytast, krøvini og hugsanin um hvussu bjart gimsteinurin skal
skína eru broyttar. Stóra avbjóðingin er, at fáa gimsteinin at
lýsa og skína, í framtíðini undir broyttum umstøðum.
Samgongan velur ikki og
ynskir ikki at taka hesa avbjóðingin á seg. Heldur tvørturímóti,
hon velur at flyta gimsteinin til nøkur onnur at taka sær av. Hesi,
ið skulu taka sær av gimsteininum, fáa hann í føvningin, júst í
tí líki sum hann er í.
Gevi kommununum ein kjans
at menna eldraøki
Tey ið nú tveita
gimsteinin frá sær, siga onki um, at tey, ið nú skulu ansa honum
skulu halda hann vakran og skínandi. Tað er heilt upp til nýggju
eigarnar at gera av, um teir velja at viðlíkahalda og menna
gimsteinin, ella tey lata hann vera óbroyttan. Tað verður enntá
sagt, at tað er gott, um nøkur velja at handfara hann betur, enn
hann er í dag, og í lagi, at onnur lata hann vera í sama standi
sum hann var, tá ið tey fingu hann.
Eg eri vís í, at tey
sum nú fáa gimsteinin í varðveitslu ynskja at fara væl við
honum. Trupuleikin er, at samgongan ikki leggur upp til, at
kommunurnar fáa tað ið skal til, fyri at gimsteinurin skal skína
langt inn í framtíðina. Tí eiga vit at syrgja fyri, at
gimsteinurin verður handaður kommunum, á ein hátt sum gevur
møguleika fyri at menna hann.
Minstukrøv til útlegging
Tað besta er at landið
legði upp fyri fíggjarliga, so møguleiki er at halda eitt javnt
tænastustøði kring alt landið. Tað eigur at greinast nærri hvat
tænastustøðið ætlanin er at veita og trygd fáast fyri at
fakliga dygdin er í lagi. Spurningurin um ognaruppgerð millum
kommunur má loysast. Tað eigur at verða ásett í lógini at røkt
og umsorgan ikki kann privatiserast. Peningurin, ið fylgir við,
eigur at verða í samsvari við hvat eldraøki veruliga kostar og
oyramerktur til eldrarøktina. Verða hesi krøv uppfylt, so kenna
vit okkum tryggari við, at landið ikki bert kastar uppgávuna frá
sær, men hevur skipað so fyri, at fortreytirnar fyri at loysa
uppgávuna væl, veruliga eru til staðar.
Eyðgunn Samuelsen
tingkvinna


text:
(Jan. 2012)
Um ein pástendur, at ein er salvaður av Guði til lovsang í húsi hansara; ja, so skal ein halda seg 100% til tað og ikki spæla ein tann einasta verðsliga tóna við sínum salvaða ljóðføri, tí tað hevði verið herviligt Guðs-spott og ein ótespilig vanæra ímóti Guði, og eitt og tað sama sum at tykjast kunna standa sum súla í tjaldi HARRANS, men eisini standa sum súla í tjaldi Molocs (brennivínsball, verðslig brúdleyp og flirtandi og svingandi Satanisk bygdaballir v.m.). Tað gongur barasta so slett og aldeilis ikki, skilja tygum. Har mugu tygum altso velja, hvørjum tygum vilja tæna. Ja, sum tey gomlu søgdu í gomlu døgum, og tá varð tað altso meint, og fekk eisini sínar røttu sjónligu fylgjur, ólíkt nú: tygum mugu altso venda tygum um; tí umvendur eru tygum barasta so slett og aldeilis ikki, skilja tygum; um tygum altso tykjast halda, at tygum kunnu standa sum almenn sjónlig súla í kongadømi Guðs, men eisini sum almenn sjónlig súla í kongadømi Satans.
Tygum kunnu ikki tæna tveim meistarum, eiheldur elska tveir harrar.
Eingin maður kann tæna tveim meistarum: tí at annaðhvørt vil hann hata tann eina, og elska hin; ella annars vil hann halda seg afturat tí eina, og vanvirða hin. Tit kunnu ikki tæna Guði og mammon.
( Matthæus 6:24 FKJ )
31 Og tú skalt tala við børn Ísraels, sigandi, Hetta skal vera ein heilag salvingar-olja at mær út gjøgnum ættir tykkara.
32 Uppá kjøt mans skal hon ei verða helt, eiheldur skulu tit gera nakra aðra líka sum hon, eftir samansetingini av henni: hon er heilag, og hon skal vera tykkum heilag.
( Exodus 30:31—32 FKJ )
Eru tygum salvaður til tænastu í húsi Harrans?
Ja, lat tað so eisini síggjast!!
23 Tak tú burtur frá mær ljóðið av sangum tínum; tí at eg vil ikki hoyra melodiin av stórfiólum tínum.
24 Men lat dóm renna niður sum vøtn, og rættvísi sum ein mektigan streym.
25 Hava tit ofrað mær sláturoffurˇ og offurˇ í oyðuni í fjøruti ár, O Ísraels hús?
26 Men tit hava borið tabernakkul Molochs tykkara og Chiun – tykkara myndir; stjørnu guds tykkara, sum tit gjørdu til tykkara sjálvs.
27 Tí vil eg elva tykkum at fara inn í fangaskap handan Damascus, sigur HARRIN, hvørs navn er Guð herliðanna.
( Amos 5:23—27 FKJ )


text:
HUGAROK
22.2.17
Nýggjur bloggur
14.2.16
Mín bloggur
Eg havi skrivað, og eg havi lagt myndir út, men ein dag - nú er nakað síðani, sá eg, at myndir vóru burtur og formateringar farnar av lagi. Royndi at rætta upp uppá nakað av tí, men til fánýtis. Eg havi ikki funnið myndirnar aftur - og tær eru ikki so fáar. So havi eg roynt at lagt okkurt nýtt út, men sama skil.
Okkurt innlegg havi eg av tí sama koyrt burtur.
Eg havi umhugsað at latið aftur, hugsið um tað framvegis, men eri enn ikki rættiliga komin hartil.
Men at hava ein blogg, sum skikkar sær sum hesin, er ikki so hugaligt.
Kanska eg finni uppá okkurt....
25.5.13
Lesing - foreldur ella skúli.
Hendan faldaran havi eg gjørt til at tit, sum foreldur eru, kunnu fáa eitt sindur av ráð og leiðbeining.
Skúlaárið er farið at halla, men eingin forðing er fyri at lesa alla summarferiuna, til hon er at enda komin. Heldur hinvegin eigur lesingin at verða hildin við líka hesar 7 vikurnar, summarferian er.
Setið tíð av!
15.4.13
Samanberingar
24.10.12
Meir um lesing
7.10.12
23.9.12
Framløga
16.9.12
Á loftinum
4.8.12
Rættindi og ábyrgd
Nú í seinastuni í kjalarvørrinum av, at hjúnabandslógin í Danmark er broytt, og samkynd hava fingið loyvi til at giftast í kirkjuni, er kjakið um hvørt tey samkyndu kunnu ganga í skrásett parlag ella í hjúnalag saman rættiliga tikið seg upp aftur. Eisini í Føroyum. Felagskapurin LGBT ger alt fyri at fremja kunnleika og venda onnur við, so at samkynd skulu kunna vinna størri rættindi og kunna vera viðurkend sum ein serstakur partur í samfelagnum. Ein partur av hesum rættindum nevna tey javnstøða.
Bjarni Lisberg, sum er talsmaður hjá LGBT í Føroyum, segði undan løgtingsvalinum 2011, at nú var høvi at velja politikarar, sum siga "ja til fjølbroytni, ja til javnrætt og ja til kærleikan", sum hann málbar seg.
Á Ólavsøku gjørdu tey eitt stórt átak, eitt tiltak, sum tey nevndu Faroe Pride, og sum nógv fólk møttu upp til. Tey hava í hvussu er kunnað gjørt vart við seg, bæði her og har. Endamálið? At gera vart við seg, at tey ynskja størri rættindi.
Men so kemur tað: Eg skilji ikki rættiliga, hví tað bert hevur verið tosað um "rættindi" í sambandi við kjakið um, at samkynd skulu kunna ganga í hjúnalag hvørt við annað. Tosað hevur verið um rættindi, mismun, mannarættindi, tolsemi, diskriminering, kærleika..... Undrist á, hví eg ikki havi hoyrt orðið "ábyrgd" nevnt við einum orði.
Tá ið vit giftust, fingu vit nøkur rættindi, men vit fingu eisini ábyrgd og skyldur mótvegis hvør øðrum, m.a. forsyrgjaraskyldu.
Sum eg skilji hjúnabandið, so er tað kærleiki, men ikki bert kærleiki,
rættindi, men ikki bert rættindi, - kærleiki, rættindi og ábyrgd.
1.5.12
12.3.12
Skriftasløg og okkara ð
19.2.12
Nýggj byrjan
Ketturnar og stararnir eru mítt vørumerki, tey mugu við.


text:
Hulda er ein vanligur firvaldur her hjá okkum. Hon varð fyrstu ferð funnin í Føroyum í árinum 1800.
Hulda flýgur um dimmið. Ljósu kalldýrini síggjast tá væl og verða tí ofta tikin av mása og ternu. Kvennfirvaldurin er altíð brún-gulur og hevur mynstur á framveingjunum. Kallfirvaldarnir kunnu vera ógvuliga ymiskir á liti, summir hvítir og summir næstan svartir.
Hulda er einasta slagið í hulduættini, sum livir í Føroyum. Stovnurin í Føroyum hoyrir til eitt serligt undirslag, sum er í Føroyum og í Hetlandi.
Fert tú út eitt gott summarkvøld, kanst tú síggja bøin liva í huldum.


text:
Ingi Samuelsen
08.01.2018 - 07:55
Mentan > List > Filmslist
Í nátt vórðu Golden Globe heiðurslønirnar til filmar og sjónvarpsrøðir handaðar í Holywood. Tað eru útlendsk miðlafólk, sum arbeiða við at dekka amerikanska filmsídnaðin, sum velja hesa heiðurslønina.
Vanliga koma stóru stjørnirnar á fimsløriftinum og sjónvarpsskíggjanum, serliga tær kvinnuligu, í litføgrum búnum. Orsaka av nógvu #MeToo-avdúkingunum í filmsídnaðinum seinastu mánaðirnar, valdu stjørnurnar at møta upp til hátíðarheldið í svørtum klæðum.
Vit hava savnað nakrar myndir frá handanini og frá reyðu langmottuni.
Her eru vinnararnir av Golden Globe:
Filmar:
Besti spælifilmur (Drama):Three Billboards Outside Ebbing, Missouri
Besti spælifilmur (Skemtileikur ella musical): Lady Bird
Besti leikstjóri: Guillermo del Toro, The Shape of Water
Besti kvinnuligi leikari (Drama): Frances McDormand, Three Billboards Outside Ebbing, Missouri
Besti mannligi leikari (Drama): Gary Oldman, Darkest Hour
Besti kvinnuligi leikari (Skemtileikur ella musical): Saoirse Ronan, Lady Bird
Besti mannligi leikari (Skemtileikur ella musical): James Franco, The Disaster Artist
Besti kvinnuligi hjáleiklutur: Allison Janney, I, Tonya
Besti mannligi hjáleiklutur: Sam Rockwell, Three Billboards Outside Ebbing, Missouri
Besti filmstónleikur: Alexander Desplat, The Shape of Water
Besti upprunasangur: 'This Is Me,' The Greatest Showman
Besta leikrit: Three Billboards Outside Ebbing, Missouri
Besti útlendski filmur: Aus dem Nichts
Besti teknaði filmur: Coco
Sjónvarpsrøðir:
Besta sjónvarpsrøð (Drama): The Handmaid’s Tale
Besta sjónvarpsrøð (Skemtileikur ella musical): The Marvelous Mrs. Maisel
Besti kvinnuligi leikari (Drama): Elisabeth Moss, The Handmaid’s Tale
Besti mannligi leikari (Drama): Sterling K. Brown, This Is Us
Besti kvinnuligi leikari (Skemtileikur ella musical): Rachel Brosnahan, The Marvelous Mrs. Maisel
Besti mannligi leikari (Skemtileikur ella musical):Aziz Ansari, Master of None
Besta minirøð ella sjónvarpsfilmur: Big Little Lies
Besti kvinnuligi leikari í minirøð ella sjónvarpsfilmi:Nicole Kidman, Big Little Lies
Besti mannligi leikari í minirøð ella sjónvarpsfilmi: Ewan McGregor, Fargo
Besti kvinnuligi hjáleiklutur: Laura Dern, Big Little Lies
Besti mannligi hjáleiklutur:Alexander Skarsgard, Big Little Lies
Vinnari av Cecil B. DeMille-heiðurslønini: Oprah Winfrey


text:
Jómfrúhummari
Jómfrúhummarin (frøðiheiti - Nephrops norvegicus) heldur til innansyndis. Á morubotni, har heldur djúpt er, gravar hann sær holur. Jomfrúhummarin er reydligur. Kroppurin verður skiftur í framkropp og afturkropp. Á høvdinum eru samansett eygu ið sita á stelkum, og tvey pør av kampum. Kjafturin hevur fleiri kjaftlimir. Summir limir vera nýttir at kanna føðsluna við, summir at halda føðsluni og aðrir at tyggja við. Á framkroppinum eru 10 bein. Trý fremstu pørini hava bitklógv.
Um framkroppin og høvdið er hørð skel, sum er fest á bakið, og hongur niður við báum liðum. Undir skelini báðumegin eru táknur. Bakkroppurin er í 7 liðum. Aftasti liður eitur sundbløkan. Hummarin svimur á tann hátt, at hann slær sundbløkuna upp undir seg; men tá svimur hann aftureftir. Eins og krabbar skiftir ham. Sum ungur skiftir hann fleiri ferðir um árið. Seinni bara annahvørt ár. Fyrst rivnar skelin á bakinum, og dýrið krýpur úr haminum. Fyrstu tíðina eftir hamskiftið er hummarin illa fyri. Hann er ikki førur fyri at standa á beinunum.


text:
Orð: William T. Sleeper
Lag: George Coles Stebbins
Týtt: Flóvin Tyril
1. Hiðan úr fjøtrum, kvølum og nátt
leiti eg nú, Jesus, til tín.
Frælsi tú veitir, gleði og mátt,
Jesus, eg komi nú.
Stríðinum úr, til himmalskan frið,
dóminum úr, til ævigan grið,
syndini sleppi, óttanum við,
Jesus, eg komi nú.
2. Hiðan úr vesaldómi og neyð
leiti eg nú, Jesus, til tín.
Finni ta trygd og dýrd, tú mær beyð,
Jesus, eg komi nú.
Kuldanum úr, til lívandi ból,
ódnini úr, í logn og títt skjól,
myrkrinum úr, í summar og sól,
Jesus, eg komi nú.
3. Hiðan úr gremju, iva og trongd
leiti eg nú, Jesus, til tín.
Bøtt verður alt og stillað mín svongd,
Jesus, eg komi nú.
Søki mær skýli, Jesus, tær hjá,
kærleiki, lívgan fløðir tær frá,
bjarging og troyst hjá tær kann eg fá,
Jesus, eg komi nú.
4. Hiðan úr dimmi, deyða og grøv
leiti eg nú, Jesus, til tín.
Ljós títt so bjart, tín náði sum høv,
Jesus, eg kom nú.
Díkinum úr, at Himmalsins strond,
heim til tíns friðar, lívsælu lond,
andlit títt kært tá skoðar mín ond,
Jesus, eg komi nú.


text:
Ingi Samuelsen
30.06.2015 - 14:46
Ítróttur > Ítróttur > Súkkling
Tað lá til tað heilt stóra hjá besta føroyska súkklaranum, Torkil Veyhe, í dag. Men vónirnar um gull hildu ikki. Torkil gjørdist nummar trý um málstrikuna, og tryggjaði Føroyum og føroyskari súkkluítrótt eitt flott bronsuheiðursmerki.
Sokallað landavegssúkkling var á skránni í dag. Súkklararnir súkklaðu 8 umgangir à 14 kilometrar í bakkalendinum við eysturstrondini á Jersey, nærhendis kongaligu golfbreytina. Helvt um helvt á slætta lendinum oman móti strondini og uppi í brekkunum omanfyri.
Beinanvegin gjørdi Torkil Veihe um seg í oddinum. Meðan hinir súkklararnir mistu sambandi við teir fremstu, var tað føroyski súkklarin, sum setti ferðina har frammi. Tað sá ógvuliga gott út, og vónirnar kring málstrikuna var, at hetta fór at vera stórt.
Tá trý umfør vóru eftir, lá Torkil saman við trimum øðrum, umleið 3 minuttir niður til teir næstu.
- Hann fer frá teimum í brekkunum á seinasta umfari, søgdu tey serkønu á máløkinum.
Tá so farið var út á seinasta umgang, sá alt út til at ganga hjá Torkili. Men tá teir so sóust aftur, umleið 12 minuttir seinni, var Torkil ikki sloppin frá hinum, og tapti spurtin og var í máli sum nummar trý eftir ein frá Saarema og ein manoying.
Torkil var als ikki ónøgdur við avrikið.
- Eg royndi at koyra frá teimum, men eg manglaði akkurát tað síðsta í seinastu brekkuni, so eg slapp ikki leysur. Spurtur er ikki mín sterkasta grein, og hinir vóru eisini góðir, eftirmetti Torkil eftir túrin.
Tað gekk ikki væl hjá hinum súkklarunum – nærmast illa.
Bogi Kristiansen mátti gevast so at siga beinanvegin. Hann hevði trupulleikar við elektroniska gear-skiftinum.
Hinir tríggir – Gunnar Dahl-Olsen, Jóanis Albert Nielsen og Dávur Magnussen fylgdust í einum bólki, sum alsamt misti tíð til oddin, og tá trý umfør vóru eftir, vórðu teir tiknir úr.
Skipanin er soleiðis, at kappingarleiðslan støðgar teimum súkklarunum, sum ikki kunnu gera seg galdandi, og sum eru í vanda fyri at verða innheintaðir við einum umfari.
Dávur Magnussen valdi at spurta seinasta strekkið, og gjørdist sostatt tann besti í hesum bólkinum.
Tað var tað minsta eg kundi gera, segði ein sera vónbrotin Dávur Magnussen. Hann hevði ætlað at hildi sær har frammi, men brekkurnar vístu seg at vera heldur drúgvar, og í øðrum umfari misti hann sambandið við sokallaða høvuðsfeltið, og í hinum bólkinum var ongin vilji til at heinta tað mista innaftur, og so var ikki meira at kappast fyri.


text:
Jarnbardur old girls 2018. F.v.: Rudi Heinesen, Svanna Jákupsdóttir, Kára á Dunga, Súsanna Skylv, Brynhild Klein, Borghild á Fløghamri, Kerstin Laksáfoss. Annika Antoniussen, Katrin Rubek Nielsen og Sunniva Bjarnastein vóru eisini partur av manningini.
Jarnbardur old girls 2017
Jarnbardur menn, 2015. Bakborð: Bjarti Guttesen Viderø, Teitur Skoubo Nolsø, Brestir Mikkelsen. Stýriborð: Hjalgrím Kristianson Davidsen, Bogi Sørensen, Johan Guðjónsson. Róðursmaður: Jóni Guttesen Viderø.
Jarnbardur kvinnur 2014
Jarnbardur menn 2014
Jarnbardur old girls 2014
Jarnbardur menn 2013. Frá vinstru: Lív Í Ólastovu Árnastein, Ellindur Gaard Magnussen, Rúni Mohr Danielsen, Hálvdan Brink Dalsgaard, Hálvdan Brink Dalsgaard, Villiam Carlos Dam, Terji Reidarson Jacobsen, Dánjal Pauli Í Búðini.
Jarnbardur kvinnur 2013: Aftast frá vinstru: Ragnfríð Kannuberg Tórolvsdóttir, Helena Dahl-Olsen, Mirjam Joensen. Fremst frá vinstru: Beinta Maria Jacobsen, Jannie Dam Jacobsen, Sonja í Hoyvík, Valborg Hammer.
Jarnbardur kvinnur 2011. Aftast frá vinstru: Anita Gotfredsson,Turið Nattestad, Valborg Hammer. Fremst frá vinstru: Gunnvá Fossaberg Ellingsgaard, Maria Summers við Skipá, Rebekka Blak. Róðursmaður: Tóki Berg Mikkelsen.
Jarnbardur kvinnur 2010. Aftast frá vinstru: Navn, Fríða Marjunardóttir Thomsen, Sanna Nolsøe Djurhuus, Bjørg Clementsen, Anita Gotfredsson, Lillian Sjúrðardóttir, Maria Summers við Skipá.
Jarnbardur menn 2010. Aftast frá vinstru: Ari Atlason Holm, Hugin Terje Dal Christiansen. Mittast frá vinstru: Fríðmundur Nattestad, Hans Petur Brekkstein, Pól Mohr, Fríðbjartur Miðberg. Fremst: Niclas Joensen.
Jarnbardur old girls 2010. Bakborð frá toft: Brynhild í Jákupsstovu, Ninna Reinert, Marjun Thomsen. Stýriborð frá toft: Súsanna Í Gong, Súsan Vestergaard, Paula Í Giljum. Róðurskvinna: Súnhild Holm.
Jarnbardur kvinnur 2009. Aftast frá vinstru: Kristianna Dahl Øster, Brynhild Klein, Vár Arge Seloy, Edith Dahl Olesen. Fremst frá vinstru: Rannvá Jacobsen, Katrin Hofgaard Sørensen, Signhild Petersen.
Jarnbardur kvinnur 2008: Aftast frá vinstru: Jannie Dam Jacobsen, Hildibjarta Simonsen, Hervør Hanusardóttir Durhuus. Mittast frá vinstru: Edith Dahl Olesen, Elida Bjarnadóttir. Fremst frá vinstru: Kristianna Dahl Øster, Linda Dam Jacobsen.
Jarnbardur menn 2008. Frá vinstru: Rógvi Helmsdal, Tórhallur Thomsen, Kári Jacobsen, Magnus Sivertsen, Bjartur Dal-Christiansensen, Andreas Dalsgaard, Ivan Aasten.
Jarnbardur kvinnur 2007: Aftast frá vinstru: Paula Eikhólm, Eivy Olsen, Elida Bjarnadóttir, Susan Petra Olsen, Beinta Klakstein. Fremst frá vinstru: Marna Leila Vansdal Egholm, Jannie Dam Jacobsen.
Jarnbardur menn 2007: Frá vinstru: Andrias Hansen, Tommy Andreasen, Eyvindur Leo, Jens Michal Tróndheim, Magnus Sivertsen, Erik Jespersen, Jóhan Klæmintson Jacobsen.
Jarnbardur kvinnur 2006: Aftast frá vinstru: Hildur Enni, Hanne Rauff Dahl, Rannvá Eiriksdóttir Åkerblom, Brynhild Klein, Eivy Olsen. Fremst frá vinstru: Inga Katrin Winther, Jannie Dam Jacobsen, Heidi Henriquez.
Jarnbardur menn 2005: Frá vinstru: Rúni Johannesen, Niclas Olsen, Rói Huusgaard Eysturdal, Eyvindur Leo, Johan Klæmintson Jacobsen, Rúni Í Homrum, Erik Jespersen.
Jarnbardur kvinnur 2004. Aftast frá vinstru: Rannvá Jacobsen, Kerstin Rasmussen, Kristianna Dahl Øster, Petra E. Hansen. Fremst frá vinstru: Eivy Olsen, Jannie Dam Jacobsen, Súsanna Skylv.
Jarnbardur menn 2004. Bakborð frá toft: Rúni Mohr, Árant Løkjá, Ásmund Zachariasen. Stýriborð frá toft: Kjartan Mohr, Petur Kristian Nielsen, Schønning Hentze. Róðursmaður: Kristian Eysturoy.
Jarnbardur kvinnur 2002: Aftast frá vinstru: Rannvá Jacobsen, Brynhild Klein, Sólja Fríða Jóanisdóttir. Mittast frá vinstru: Jannie Dam Jacobsen, Kristianna Dahl Øster, Súsanna Skylv. Fremst: Eivy Olsen.
Jarnbardur kvinnur 1997: Aftast frá vinstru: Jannie Dam Jacobsen, Katrin Olsen, Súsanna Skylv. Fremst frá vinstru: Borghild Á Fløghamri, Annika Antoniussen, Brynhild Klein, Eivy Olsen.
Jarnbardur kvinnur 1995. Aftast frá vinstru: Helena Højgaard, Borgny Jacobsen, Borghild á Fløghamri, Katrin Olsen. Fremt frá vinstru Konny Nolsøe Dahl, Eva Árting, Katrin Rubek Nielsen.
Jarnbardur kvinnur 1993: Aftast frá vinstru: Jóhanna Andreasen, Ingerd Andreasen, Bergtóra Høgnadóttir, Hallbjørg Joensen. Fremst frá vinstru: Maiken Højgaard Toftholm, Eva Kristina Árting, Tulla (Andrea) Arge.
Jarnbardur kvinnur 1991. Vinstrumegin: Katrin Rubek Nielsen, Jensa Poulsen, Sigrun Magnussen. Høgrumegin: Eva Kristina Árting, Beinta Bak, Maiken Højgaard Toftholm, Óluva Samuelsen.
Jarnbardur menn 1990


text:
Undir heitinum “Komið og syngi við” skipar ROÐIN-økistænastan fyri áhugaverdum og hugnaligum tiltaki fyri pensjonistar búgvandi í Runavíkar, Nes og Sjóvar kommunu.
Umframt góðan felagssang verður tað vælumtókti tónleikarabólkurin VESTMENN, ið koma at framføra gamlar slagarar og annars stuðla uppundir felagssangin.
Fyri stuttum varð áhugaverd “tørvs –og nøgdsemiskanning”, sum Roðin hevði fingið Gallup Føroyar at gera, almannakunngjørd.
Hesa kanning, sum m.a. lýsir støðu pensjonistanna í nevndu kommunum, kemur Laila Hentze, stjóri í Gallup Føroyar at leggja fram.
Eisini kemur Bøgesvang prestur at hugleiða yvir evnið “Pensjonistur – og hvat so?”
Kaffi og okkurt gott afturvið er eisini á skránni.
Tiltakið, ið er ókeypis, verður í Løkshøll SUNNUDAGIN 30. oktober og byrjar kl. 14.30.
Roðin vónar, at nógvir pensjonistar leita sær í Løkshøll til hesa hugnaløtu.


text:
Hallur av Rana
12.05.2015 - 16:14
Tíðindi > Uttanlands > Vanlukkur
Ein harður jarðskjálvti rakti Nepal í morgun einans tvær vikur aftaná, at ein annar jarðskjálvti kravdi lívið av umleið 8.000 fólkum. Torført er at meta um hvønn skaða seinasti jarðskjálvtin hevur havt, men Reuters skrivar, at higartil siga myndugleikar at nítjan fólk eru deyð, meðan 981 eru løstaði.
Jarðskjálvtin varð máldur til at vera 7.3 á Richter-skalanum, og varð miðdepilin nærhendis Mount Everest. Jarðskjálvtin kundi merkjast í Nepal, Tibet, India og Bangladesj.
Eisini í India og Tibet hevur jarðskjálvtin kravt mannalív. Í India verður mett, at fimm persónar lótu lív í jarðskjálvtanum í morgun, meðan ein persónur doyði í Tibet.
Fyri tveimum vikum síðani hevði jarðskjálvtin álvarsligar avleiðingar fyri fleiri fjallaklintrarar, ið royndu at náa toppin á Mount Everest. Ongin er tó komin til skaða hesaferð, tí allir túrar upp á Mount Everest vórðu avlýstir aftaná síðsta jarðskjálvtan.


text:
Sally Gardner
Sally Gardner er enskur rithøvundur og myndprýðari.
Hon er fødd og uppvaksin í London og býr har enn við manni og børnum.
Tað serliga við henni er, at hon er orðblind, men við mikið stríð og strev megnaði at fáa hægsta próvtal á listaskúla og síðani gjørdist gitin sniðgevi av búnum.
Hon fór at skriva eftir at hava átt børnini, mangan vóru søgurnar eitt slag av ævintýrum og høvdu ymiskt gandakent í sær.
Fyrsta ungdómsbókin, hon skrivaði var Eg, Coriander.
Útgávur:
2007 Eg, Coriander
Ummæli/umrøða:
Polly Curtis: The dyslexic novelist. The Guardian 2. august 2005
Sally Gardner: Dyslexia and me. The Guardian 4. november 2014
Viðtal:
Geraldine Brennan tosar við høvundan
Heiður:
2005 Nestle Children´s Book Price fyri Eg Coriander


text:
Kapittul 1: Sáttmálaøkið
§ 1. Avtaluøkið
Stk. 1. Hesin sáttmáli fevnir um fólk við eini handverkaraútbúgving, og hvørs starv liggur innan handverkaraøkið – hereftir nevnd handverkarar. Eisini fevnir sáttmálin um serarbeiðarar (specialarbeiðarar) innan handverkaraøkið.
Stk. 2. Fyri at arbeiða sum handverkari, skal viðkomandi kunna prógva útbúgving sambært galdandi yrkisútbúgvingarlóg ella aðra útbúgving, ið kann góðtakast av meginfeløgunum.
Stk. 3. Fyri at arbeiða sum serarbeiðari, skal viðkomandi kunna prógva útbúgving sum serarbeiðari. Tá ivamál um útbúgving stinga seg upp, verða felagsstjórnirnar at samráðast um hetta, til føst skipan er løgd viðvíkjandi útbúgving og treytum o.a.
Stk. 4. Í ivamálum um hesa grein taka stjórnir handverksmeistaranna og handverkaranna í samráð avgerð.
Kapittul 2: Setanarviðurskifti
§ 2. Setanarskriv
Setanarprógv verða givin sambært løgtingslóg um setanarprógv.
§ 3. Skaðar
Stk. 1. Kemur handverkari til skaða í arbeiðstíðini, skal meistarin ella virkið við einari helvt, og handverkarafelagið við hini helvtini, í upp til 12 dagar, gjalda honum munin ímillum vanliga vikuløn og tað, sum goldið verður frá dagpeningaskipanini.
Stk. 2. Læknaváttan skal leggjast fram, um so er at meistarin ella virkið krevja tað. (Hóast dagpeningaskipanina.)
Stk. 3. Verður handverkari, sum hevur arbeitt hjá sama meistara í meira enn 9 mánaðir út í eitt, óarbeiðsførur orsakað av einum arbeiðsskaða, sum er arbeiðsskaði sambært arbeiðsskaðatryggingarlógini, hevur arbeiðsgevari, aftaná at tíðarskeiðið í stk. 1 er endað, skyldu at rinda munin millum dagpeningaveitingina og vanligu lønina, sum handverkari hevði fingið útgoldna, um viðkomandi ikki fekk skaðan.
Gjaldskyldan hjá meistara stendur við inntil handverkari aftur er arbeiðsførur tó í mesta lagi 4 mánaðir aftaná, at arbeiðsskaðin er hendur.
§ 4. Uppsøgn
Stk. 1. Handverkari má ikki verða koyrdur úr ella rýma úr arbeiði uttan orsøk.
Stk. 2. Uppsagnartíðin er
- 5 arbeiðsdagar fyri starvstíð meira enn 3 mánaðar
- 10 arbeiðsdagar fyri starvstíð meira enn 6 mánaðir
- 20 arbeiðsdagar fyri starvstíð meira enn 2 ár
- 30 arbeiðsdagar fyri starvstíð meira enn 5 ár.
Stk. 3. Uppsagnartíðin er galdandi fyri báðar partar. Uppsøgnin skal vera skrivlig fyri báðar partar. Brot móti hesum verður sektað við ávikavist fyri handverkara við missi av dagslønum svarandi til helvtina av uppsagnartíðini og fyri meistara við at gjalda somu upphædd.
Stk 4. Uppsagnir skulu byggja á rímuligar grundir. Arbeiðsgevarin skal skrivliga grundgeva fyri uppsøgnini, um tann uppsagdi biður um tað. Grundgevingin kann bert vera kravd, um tan uppsagdi hevur verið starvssettur í minst 9 mánaðar.
Stk. 5. Verður handverkari, sum hevur arbeitt hjá sama meistara í meira enn 9 mánaðir út í eitt, óarbeiðsførur orsaka av einum arbeiðsskaða, sum er arbeiðsskaði sambært arbeiðsskaðatryggingarlógini, kann viðkomandi ikki sigast úr starvi fyrr enn 6 mánaðir, aftaná arbeiðsskaðin er hendur. Hetta er tó bert galdandi, inntil handverkari aftur er arbeiðsførur.
Kapittul 3: Arbeiðstíð
§ 5. Arbeiðstíð
Stk. 1 Vanliga arbeiðsvikan er 40 tímar frá 1. januar 1980 sambært løgtingslóg nr. 37 frá 1. juni 1978. Dagliga arbeiðstíðin verður at liggja innan fyri tíðarskeiðini frá og við mánadag til og við fríggjadag millum kl. 6.00 og 18.00.
Stk. 2 Arbeiðstíðin á matstovum, gistingarhúsum o.l. er 40 tímar um vikuna sambært arbeiðsætlan, sum løgd verður fyri fýra vikur í senn. Starvsfólk skulu hava arbeiðsætlanina í seinasta lagi 7 dagar áðrenn hon kemur í gildi.
§ 6. Mattíð
Stk. 1. Tað skal standa arbeiðsplássinum frítt at leggja døgurðatíðina soleiðis, sum semja fæst um. Vanligur meiriluti av handverkarum, serarbeiðarum og meistara á arbeiðsplássinum skal vera fyri hesum og atkvøðast skal við seðlum.
Stk. 2. Tað mugu ikki ganga meira enn 4 tímar millum mattíðirnar.
§ 7. Skiftisarbeiði
Stk. 1. Um tørvur er á tí, kann arbeiðstíðin í hvørjum einstøkum føri við samráðing handverkaranna og meistaranna millum leggjast millum kl. 07 og 07 dagin eftir, og verða skipað sum skiftisarbeiði við løn sambært § 17.
Stk. 2. Tá ið arbeitt verður í skiftum, verður mattíðin ikki frádrigin fyri 2. og 3. holdið.
§ 8 Yvirtíð
Stk. 1. Yvirarbeiðstíð verður ikki roknað, fyrrenn vanligi arbeiðsdagurin sambært avtalu er vunnin (8 tímar), um høvi hevur verið til tess.
Stk. 2. Fráboðan um yvirtíð skal gevast áðrenn døgverða, um tað letur seg gera.
Mattíð í samb . við yvirtíð
Stk. 3. Verður arbeitt yvirtíð, verður mattíð skipað sum higartil á teimum ymsu arbeiðsplássunum og ikki frádrigin lønini.
Stk. 4. Verður arbeitt yvir í 2 tímar, er loyvt at fáa sær drekka, ið ikki verður frádrigið í løn. Men tað er ikki loyvt at fara av arbeiðsplássinum at fáa sær drekka.
Stk. 5. Verður arbeitt yvir í 4 tímar, verður mattíðin ein tími, ið heldur ikki verður frádrigin lønini.
§ 9. Frídagar
Stk. 1. 1. mai og nýggjársaftan eru heilir frídagar. Flaggdagur, grundlógardagur og 1. november og jólaaftan eru frídagar aftaná kl. 12.
Stk 2. Arbeiðsgevari og meiriluti av starvsfólkunum á plássinum kunnu avtala at leggja hálvar frídagar saman til heilar frídagar, galdandi fyri alt arbeiðsplássið. Hetta merkir, at hesir heilu frídagar liggja á einum av teimum hálvu frídøgunum, meðan tann hálvi arbeiðsdagurin verður vanligur fullur arbeiðsdagur. Verður arbeitt á einum heilum samanløgdum frídegi, verður hetta lønt sambært § 20, stk. 2. Verður arbeitt á einum heilum samanløgdum arbeiðsdegi, verður hetta lønt sum vanligur arbeiðsdagur.
Kapittul 4: Løn
§ 10. Sveinalønir longri handverksútbúgvingar
Stk. 1.
Tann 1. oktober 2018 hækkar sveinalønin við 2,59%, og verður tá 144,20 kr.
Tann 1. oktober 2019 hækkar sveinalønin við 2,56%, og verður tá 147,89 kr.
Stk. 2. Lønin er at skilja sum minstaløn.
§11. Sveinalønir styttri handverkaraútbúgvingar
Stk.1.
Tann 1. oktober 2018 er sveinalønin fyri styttri handverksútbúgvingar 138,38 kr.
Tann 1. oktober 2019 er sveinalønin fyri styttri handverksútbúgvingar 141,93 kr.
Stk. 2. Lønin er at skilja sum minstaløn.
§ 12. Starvsaldur
Sveinar fáa hesar starvsaldursviðbøtur:
Eftir 3 ára starvstíð verður viðbótin 2,5% av grundlønini.
Starvstíð er at skilja sum tíð í starvi hjá føroyskum arbeiðsgevara, og innan yrkið sum viðkomandi hevur tikið sveinaprógv í.
Sveinar hava rætt til at flyta starvstíð frá einum arbeiðsgevara til annan, um teir ikki hava verið burtur frá arbeiðsøki sínum longur enn 7 ár.
§ 13. Serarbeiðaralønir
Tann 1. oktober 2018 er tímalønin
a) hjá serarbeiðara í handverksfakinum við útbúgving kr. 134,75
b) serarbeiðari uttan útbúgving
1. árið kr. 129,06
2. árið 1,45% afturat serarbeiðaralønini uttan útbúgving 1. árið.
3. árið 2,92% afturat serarbeiðaralønini uttan útbúgving 1. árið.
4. árið og fylgjandi ár 4,41% afturat serarbeiðaralønini uttan útbúgving 1. árið.
Tann 1. oktober 2019 er tímalønin
a) hjá serarbeiðara í handverksfakinum við útbúgving kr. 138,20
b) serarbeiðari uttan útbúgving
1. árið kr. 132,36
2. árið 1,45% afturat serarbeiðaralønini uttan útbúgving 1. árið.
3. árið 2,92% afturat serarbeiðaralønini uttan útbúgving 1. árið.
4. árið og fylgjandi ár 4,41% afturat serarbeiðaralønini uttan útbúgving 1. árið.
§ 14. Seinkað arbeiði
Møtir handverkari á arbeiðsplássi til ta avtalaðu tíðina, og arbeiðið ikki verður byrjað, skal hann hava løn fyri 2 tímar. Verður arbeiðið byrjað seinri enn avtalað, skal hann hava løn fyri ta tíð, ið farin er.
§ 15. Viðbøtur o.l. % vera roknaði av eini vanligari handverkaraløn.
Stk. 1. Amboðspeningur 1,5% um tíman, um handverkarin heldur seg við øllum vanligum handamboðum, ið eru neyðug fyri fakið.
Stk. 2. Skitið arbeiðspeningur 0,5% um tíman.
Stk. 3. Fyri arbeiði við nýgerð av tunli, arbeiði í dampketli, arbeiði í brúktum olju-, lýsi og øðrum tangum og annars inni í smáum tangum, og fyri arbeiðir í skittfiska- og sildalastum verður goldið kr. 10% eyka um tíman.
Stk. 4. Smáir tangar kunna definerast sum tangar, ið eru minni enn manshædd allar vegir. Um serliga trong øki eru í tangum, verður tað annars til partarnar á hvørjum virki sær at semjast um.
Stk. 5. Partarnir á hvørjum virki sær kunnu avtalað aðra og hægri tímaviðbót fyri arbeiðir, sum eru nevnd í stk. 3. Verður slík viðbót avtalað, fellur viðbótin í stk. 3. burtur, og tann avtalaða viðbótin kemur ístaðin.
Stk.6. Semjast partarnir á einum virki um, at talan er um óvanliga skitið arbeiði, fyri hesa yrkisgrein, men hetta ikki er nevnt í stk. 3, verður sama viðbót goldin sum í stk. 3. Annars kann viðbót avtalast eftir somu ásetingum sum í stk. 5.
§ 16. Akkordarbeiði
Stk. 1. Har arbeiði og umstøðurnar eru til tess, at akkord er gjørlig, skulu meistarar og sveinar fáa akkord í lag og avtala eitt tímatal ella eina krónuupphædd fyri arbeiðið. Avtalan skal gerast í byrjunnarstigi. Avtalan skal vera skrivlig og undirskrivast av báðum pørtum.
Stk. 2. Tað verður álagt pørtum at samráðast um akkordarbeiði á øllum økjum, har tað er gjørligt.
Stk. 3. Verður álagt at arbeiða yvirtíð við akkord, verður lønin at hækka sambært § 20.
Stk. 4. Partarnir eru samdir um at gera standardavtaluseðlar og møguliga ein prískurant.
§ 17. Skiftiholdslønir
Stk. 1.
1. holdið: vanlig løn.
2. holdið: vanlig løn + 6,63%
3. holdið: vanlig løn + 9,11%
Stk. 2. Um yvirtíð, sí § 20.
§ 18. Forskotin tíð (bakarar og servicefak)
Stk. 1. Bakarar
Fyri at arbeiða frá kl. 4.00 til kl. 6.00 fáa bakarar 65,00 kr. eyka um tíman vanligar yrkadagar og 100,00 kr. eyka leygardag og halgidagar.
Stk. 2. Servicefak
Har sum vanligt er fyri einstøk fak (servicefak) at arbeiða leygardag verður latið eyka:
kl. 8.00 - 14.00 ....................... 35 %
kl. 14.00 - úteftir........................ 100 %
§ 19. Útgreinaðar reglur um koyring og burturarbeiði hjá handverkarum og serarbeiðarum
Stk. 1. Handverkari verður settur í starv eftir setanarskrivi við einum av hesum trimum møguleikunum:
A. Handverkari við føstum arbeiðsstaði
B. Handverkari við skiftandi føstum arbeiðsstaði
C. Handverkari sum veitir kundum tænastur / servicefólk
Handverkari settur eftir A er størsta partin av tíðini á einum arbeiðsstaði. Arbeiðsplássið er skrásett adressa hjá fyritøkuni. Handverkari settur eftir B arbeiðir t.d. í byggivinnuni, og hevur tí ymisk byggipláss sum fast arbeiðsstað í eina ávísa tíð. Handverkari settur eftir C veitir skiftandi kundum tænastur og koyrir regluliga út at loysa uppgávur á staðnum – vanliga kalla servicefólk, ið ikki hava fast arbeiðsstað.
Stk. 2. Skilt verður millum Útiarbeiði og Burturarbeiði.
Útiarbeiði er: Arbeiði, sum verður gjørt aðrastaðni enn á tí arbeiðsplássi, har viðkomandi er starvssettur sambært setanarskrivinum, og handverkarin kann koma fram og aftur sama dag.
Burturarbeiði er: Arbeiði, sum verður gjørt aðrastaðni enn á tí arbeiðsplássi, har viðkomandi er starvssettur sambært setansrskrivinum, og neyðugt er at gista.
Stk. 3. Ferðingartíð frá heimi og til arbeiðspláss og aftur telur sum meginregla ikki við í arbeiðstíðina.
Stk. 4. Fyri fólk sett eftir A (fast arbeiðsstað) er fylgjandi galdandi:
Útiarbeiði:
a) Tá handverkari er møttur til arbeiðis á fasta arbeiðsstaðnum og verður sendur aðrastaðni at arbeiða, og arbeiðsdagurin íroknað ferðingartíð verður longri enn 8 tímar, verður løn í ferðingartíðini goldin sambært § 18, stk. 1 og stk. 2.
b) Ferðing til útiarbeiðsplássið verður tó bara lønt í tann mun hetta tekur longri tíð enn til fasta arbeiðsstaðið.
c) Fyri beinleiðis ferðaútreiðslur verður goldið soleiðis:
i) Verður almennur flutningur nýttur millum heim og útiarbeiðspláss, verður goldið fyri ferðaútreiðslur í tann mun hesar eru størri, enn um møtt varð á fasta arbeiðsstaðnum.
ii) Nýtir handverkari egnan bil til flutningin millum heim og útiarbeiðspláss, verður samsýning latin fyri hvønn kilometur, men tó bert í tann mun hesir eru fleiri, enn um møtt varð á fasta arbeiðsstaðnum. Henda samsýning verður latin eftir teimum til eina og hvørja tíð galdandi reglum hjá tí almenna. Goldið verður eisini fyri flutning við ferju, møguligt tunnilsgjald vm.
iii) Skipar fyritøkan sjálv fyri flutninginum, verður einki endurgjald latið fyri beinleiðis flutningsútreiðslur.
d) Meistarin hevur ikki skyldu at rinda fyri kost. Undantikið er tó, um handverkarin ikki visti av, at hann skuldi røkja útiarbeiði. Hettar merkir, at handverkarin skal hava boð um útiarbeiði í seinasta lagi dagin fyri. Verður hettar ikki gjørt, hevur meistarin skyldu at rinda fyri kost.
Burturarbeiði (Somu ásetingar sum undir Útiarbeiði, tó við hesari broyting):
Meistarin hevur skyldu at rinda fyri vistarhald (kost og logi). Skipar meistarin ikki fyri vistarhaldinum, hevur hann skyldu at gjalda eftir rokning á rímuligum støði, um ikki onnur avtalað fyriliggur.
Stk. 5. Fyri fólk sett eftir B (skiftandi fast arbeiðsstað) er fylgjandi galdandi:
Útiarbeiði:
a) Ferðing til útiarbeiðsplássið verður lønt í tann mun hetta tekur longri tíð enn til fasta arbeiðsstaðið.
b) Fyri beinleiðis ferðaútreiðslur verður goldið soleiðis:
i) Verður almennur flutningur nýttur millum heim og útiarbeiðspláss, verður goldið fyri ferðaútreiðslur í tann mun hesar eru størri, enn um møtt varð á fasta arbeiðsstaðnum.
ii) Nýtir handverkari egnan bil til flutningin millum heim og útiarbeiðspláss, verður samsýning latin fyri hvønn kilometur, men tó bert í tann mun hesir eru fleiri, enn um møtt varð á fasta arbeiðsstaðnum. Henda samsýning verður latin eftir teimum til eina og hvørja tíð galdandi reglum hjá tí almenna. Goldið verður eisini fyri flutning við ferju, møguligt tunnilsgjald vm.
iii) Skipar fyritøkan sjálv fyri flutninginum, verður einki endurgjald latið fyri beinleiðis flutningsútreiðslur.
c) Meistarin hevur ikki skyldu at rinda fyri kost. Undantikið er tó, um handverkarin ikki visti av, at hann skuldi røkja útiarbeiði. Hettar merkir, at handverkarin skal hava boð um útiarbeiði í seinasta lagi dagin fyri. Verður hettar ikki gjørt, hevur meistarin skyldu at rinda fyri kost.
Burturarbeiði (Somu ásetingar sum undir Útiarbeiði, tó við hesari broyting):
d) Meistarin hevur skyldu at rinda fyri vistarhald (kost og logi). Skipar meistarin ikki fyri vistarhaldinum, hevur hann skyldu at gjalda eftir rokning á rímuligum støði, um ikki onnur avtalað fyriliggur.
Stk. 6. Fyri fólk sett eftir C (servicefólk)
a) Tá fólk vera sett við seturnarskrivi í bólki C, skal serlig avtala gerðast millum arbeiðsgevara og servicefólk um arbeiðsumstøðurnar.
b) Fyri burturarbeiði verður tað sama galdandi, sum fyri setunarbólkarnar A og B.
Stk. 7. Ferðing uttanlands: Ferðing uttanlands verður samsýnt sambært teimum almennu reglunum, um eingin onnur avtala er gjørd.
Stk. 8. Nýtsla av egnum bili í samband við tænastu fyri meistarin: Nýtir handverkarin egnan bil í arbeiðsørindum, fær hann samsýning fyri hvønn koyrdan kilometur, eftir teimum til eina og hvørja tíð galdandi reglum hjá tí almenna.
Stk. 9. Meistarin kann soleiðis ikki áleggja handverkaranum at nýta egnan bil í samband við arbeiði.
Stk. 10. Fyri starvsfólk sett innan 1. oktober 2007 er galdandi, at gjørdar avtalur millum handverkara og meistara ikki mugu gerast verri orsakað av hesari avtalu. Broytingar í slíkum avtalum skulu tí varslast við uppsagnarfreist.
§ 20. Yvirtíðarløn
Stk. 1. Yvirtíðin verður goldin soleiðis fyri bæði handverkarar og serarbeiðarar:
Fyri fyrstu 4 tímarnar, vanlig løn + 35 %
Fyri næstu 3 tímarnar, vanlig løn + 60 %
Fyri fylgjandi tímar, vanlig løn + 100 %
Leygardag.................. + 100 %
Stk. 2. Sunnu- og halgidagar og frídagar verða goldnir við 100%, ið líkaleiðis verða at standa við í neyðugum framhaldsarbeiði.
Stk. 3. Fyri arbeiði í mattíð verður goldin tvífald løn.
Stk. 4. Yvirtíð - um arbeitt verður meira enn 8 tímar á vaktini - við skiftisarbeiði eins og sunnu-og halgidagar verður goldið eftir stk. 1 í hesi grein.
Stk 5. Tá arbeiði endar aftaná midnátt, og færri enn 6 tímar eru, til byrjað verður aftur, verður ikki farið niður í løn.
§21.
Stk. 1. Yvirarbeiðstíð verður ikki roknað, fyrrenn vanligi arbeiðsdagurin sambært avtalu er vunnin (8 tímar), um høvi hevur verið til tess. Undantikið er tó sjúka og náttararbeiði, ið stends av meistarans ella virkisins ávum.
Stk. 2. Tá ið limur verður boðsendur av meistara uttanfyri vanliga arbeiðstíð, verður goldin vanlig sáttmálaløn + hesi ískoyti:
+ 35% í tíðini kl. 18 - 21
+ 60% í tíðini kl. 21 - 24
+ 100% í tíðini kl. 24 - 06
Tá arbeiði endar aftaná midnátt, og færri enn 6 tímar eru, til byrjað verður aftur, verður ikki farið niður í løn.
§ 22. Útgjalding
Stk. 1. Lønin verður goldin eftir fastari skipan annaðhvørt fyri eina viku ella tvær vikur ísenn. Um serlig avtala verður gjørd millum einstøk virkir og avvarandi fakfelag (Føroya Handverkarafelag ella Landsfelag Handverkaranna), kann lønarútgjalding tó fara fram fyri ein mánaða í senn.
Stk. 2. Saman við útgjaldingini skal vikuseðil (-seðlar) fylgja við.
Stk. 3. Meistarin skal rinda løn, frítíðarløn, eftirlønargjald og møguliga onnur gjøld, sum meginfeløgini semjast um, um A-skattaskipanina.
Stk. 4. Øll sáttmálatengd gjøld verða framd samstundis sum lønarflytingar.
§ 23. Tilkallivakt
Handverkari, sum hevur tilkallivakt, verður frá mánadegi til og við fríggjadag kl. 24.00 løntur við vaktargjaldi á kr. 15 um tíman. Eftir fríggjadag til vanliga arbeiðstíð mánamorgun verður handverkari løntur við vaktargjaldi á kr. 30 um tíman. Fyri tilkallivakt halgidagar og fastar frídagar verður vaktargjaldi eins og í vikuskiftinum.
Kapittul 5: Gjøld
§ 24. Limagjald
Stk. 1. Á hvørjum arbeiðsplássi kann verða avtalað, hvørt meistari skal eftirhalda limagjald hjá limum í handverkarafeløgum.
Stk. 2. Vanligur meiriluti av handverkarum, serarbeiðarum og meistara á arbeiðsplássinum skal vera fyri hesum og atkvøðast skal við seðlum.
Stk. 3. Verður avtalað, at meistari skal eftirhalda limagjald, verður hetta at rinda til avvarandi handverkarafelag eftir nærri avtalu.
§ 25. Útbúgvingargrunnur
Til útbúgvingar- og eftirútbúgvingar av handverkarum og handverksmeistarum gjalda handverkarar og handverksmeistarar hvør 10 oyru í grunn av hvørjum arbeiðstíma.
§ 26. Eftirløn og lívstrygging
Stk. 1. Meistararnir rinda 13% av lønini í ein eftirlønargrunn hjá Føroya Handverkarafelag ella Landsfelag Handverkaranna.
Stk 2. Tá arbeiðsfólk, sum hevur verið í minsta lagi 1 ár í starvi hjá verandi arbeiðsgevara, doyr, meðan hann/hon er í starvi, eigur eftirsitandi hjúnafelagi/sambúgvi ella børn undir 18 ár, sum arbeiðsfólk hevur skyldu at uppihalda, rætt til eftirsitiløn fyri tann mánaðin, tá viðkomandi doyr, og 3 mánaðar fram.
Fyri tímalønt verður lønin roknað sum miðaltalið av tí løn, sum er útgoldin av verandi arbeiðsgevara seinastu 12 mánaðirnar, sum viðkomandi hevur verið til arbeiðis.
Stk. 3. Eftirlønargrunnurin er bæði fyri sveinar og serarbeiðarar í handverksfakinum.
Stk. 4. Tá handverkari er fyltur 67, verður lønarkvotienturin svarandi til eftirlønargjaldið útgoldin sum løn. Sama er galdandi fyri persónar, sum samb. § 1, stk . 5 í eftirlønarlógini eru frítiknir fyri at rinda í eina føroyska eftirlønarskipan.
Kapittul 6: Aðrar ásetingar
§ 27. Etingar- og klædnarúm
Víst verður til ásetingar í løgtingslóg um arbeiðsumhvørvi nr. 52 frá 4. mai 2017 og kunngerðir.
§ 28. Arbeiðsklæðir, verndarklæðir og útsúgving
Stk. 1. Bakarar fáa frí arbeiðsklæðir.
Stk. 2. Sveisarar, maskinsmiðir og aðrir, ið hava við sveisi-, skeri- og slípiarbeiði at gera, fáa ókeypis verndarklæði, so sum svintu, ermar, handskar o.a. frá meistaranum.
Stk. 3. Tá ið sveisað verður inni í tanga, skal útsúgving vera.
§ 29.
Tær eftirlitsskipanir, sum arbeiðsgevarin setir í verk, skulu vera grundaðar á trygd og/ella á rakstrarlig atlit, og hava eitt skynsamt endamál.
Eftirlitsskipanir skulu ikki føra við sær óneyðugan ampa fyri arbeiðsfólkini, og rímiligur samanhangur skal vera millum endamálið við eftirlitinum og tann hátt, sum eftirlitið verður framt. Arbeiðsgevarin skal skrivliga kunna arbeiðsfólkini, áðrenn eftirlitsskipan verður sett í verk.
Er neyðugt at seta í verk eftirlit uttan at til ber at boða frá, skal arbeiðsgevarin tó skjótast til ber boða arbeiðsfólkunum frá, at eftirlitsskipanin er sett í verk, og hvør orsøkin er til hetta.
§30.
Partarnir eru samdir um, at tað er av týdningi, at handverkarar verða mentir við upplæring, eftirútbúgving og skeiðsluttøku.
Tá handverkara verður álagt at fara á skeið, verður hetta avroknað sambært hesum sáttmála umframt møguligar viðbøtur, tó í mesta lagi 8 vanligar tímar um dagin. Hetta er eisini galdandi, um hesi skeið fella á leygardag, sunnudag ella fastan frídag.
Kapittul 7: Skipanarviðurskifti
§ 31.
Partarnir eru samdir um, at teir hava felags áhuga í, at allir arbeiðsgevarar/meistarar eru skipaðir sum limir í arbeiðsgevarafeløgunum, og at allir handverkarar eru skipaði sum limir í handverkarafeløgunum.
Arbeiðsgevarafelagið/Handverksmeistarafelagið arbeiðir fyri at kunna arbeiðsgevarar/ meistarar um teir fyrimunir, sum eru við limaskapi í arbeiðsgevarafelag og at arbeiða fyri slíkum limaskapi. Somuleiðis arbeiða handverkarafeløgini fyri at kunna handverkarar um teir fyrimunir, sum eru við limaskapi í handverkarafeløgunum og eisini at arbeiða fyri slíkum limaskapi.. Partarnir arbeiða fyri at tryggja at verandi sáttmálar verða hildnir.
Handverkarar og meistarar hava skyldu at siga feløgunum frá, tá ið óskipaðir handverkarar ella meistarar arbeiða á sama arbeiðsstað.
§ 32. Arbeiðsmans arbeiði
Um handverkari, sum er settur eftir handverkarasáttmálanum, ger arbeiðsmans arbeiði, skal hann ikki fara niður í løn.
§ 33. Viðurskiftir hjá nevndarlimum
Stk. 1. Um limur kennir seg nervaðan, av tí at hann er nevndarlimur í handverkara- ella handverksmeistarafelag, kann hann kæra til nevndina, ið hann er limur í.
Stk. 2. Nevndin skal viðgera kæruna beinanvegin og áðrenn 3 dagar senda hana við einum tilmæli til meginfelag sítt.
Stk. 3. Meginfelagið, ið hevur fingið kæruna, skal viðgera hana beinanvegin.
Stk. 4. Er kæran av slíkum slag, at hon viðkemur báðum meginfeløgunum, skal felagsfundur verða sum skjótast og áðrenn 3 dagar frá tí degi, at annað meginfelagið hevur fingið kæruna frá heimafelag.
§ 34. Ósemja um arbeiðið
Stk. 1. Verður ósemja um arbeiði, sum ikki er tilskilað í sáttmálanum, skulu feløgini samráðast um arbeiðs- og lønarviðurskifti hesum viðvíkjandi, áðrenn farið verður til nevndarviðgerð.
Stk. 2. Allar trætur um rættu fatan av sáttmálanum verða avgjørdar av eini nevnd.
Stk. 3. Hvørt felag sær velur 2 limir til nevndina. Kemur nevndin ikki ásamt, verður dómarin ella annar av honum nevndur persónur uppmaður. Hansara avgerð verður at taka til fulnar.
§ 35. Álitismannaskipan
Álitismannaskipanin er viðurkend av báðum feløgunum. Sí reglugerð fyri álitismannaskipanina.
§ 36. Sersáttmáli
Limafeløgini kunnu gera sersáttmála sínámillum, tó skal ein tílíkur sáttmáli ikki stríða ímóti sáttmálum meginfelaganna.
Kapittul 8: Gildi og uppsøgn
§ 37. Gildi og uppsøgn
Stk. 1. Hesin sáttmáli hevur gildi frá 1. oktober 2018 at rokna. Sáttmálin kann uppsigast av báðum pørtum við 2 mánaða freist, til ein 1. oktober, tó í fyrsta lagi til 1. oktober 2020.
Tórshavn, hin 10. oktober 2018
Fyri Føroya Handverkarafelag
Suni Simonsen, form.
Fyri Landsfelag Handverkaranna
Daniel P. Djurhuus, form.
Fyri Føroya Arbeiðsgevarafelag
Bogi Jacobsen, formaður
Fyri Føroya Handverksmeistarafelag
Magnus Magnussen, form.


text:
Norðoyastevna
Fyrsta vikuskiftið í juni er hátíðardámur í Klaksvík. Býurin er skrýddur við fløggum og litføgrum perum, og veitslurómur valdar.
Norðoyastevnan, sum er triðelsta stevnan í landinum eftir ólavssøku og jóanssøku, hevur í bakskyni havt stóran týdning fyri mentanarlívið í Norðuroyggjum.
Norðoyastevna hevur síðan 1936 verið hildin í Klaksvík. Eitt vikuskifti skuldi veljast til stevnuna, og valið fall á fyrsta vikuskiftið í juni, tí tá vóru skipini heima.
Norðoyastevnan gjørdist eitt hæddarpunkt í mentanarlívinum í norðoyggjum, og vóru nøkur av tiltøkunum til fyrstu norðoyastevnuna ítróttarkappingar og guðstænastur. Til fyrstu norðoyastevnuna dystaðust KÍ og TB á Djúpumýru. Dansur var tá í Spaniastovu, sum nú er karmur um konsertir, sjónleikir, fyrilestrar og onnur mentanartiltøk
Nakað, sum hevur verið sermerkt fyri norðoyastevnuna, er miðnáttarsamkoman norðoyastevnuaftan í Vágstúni við røðum, felagssangi og fýrverki. Enn í dag halda mong, at løtan í Vágstúni á miðnátt er hæddarpunktið á stevnuni. Seinni hava aðrar stevnur kring landið tikið henda siðin til sín.
Tivoli og tombola er við fótbóltsvøllin, og á tivoliøkinum er eisini livandi tónleikur. Framsýningar av ymsum slagi eru vælumtóktar á norðoyastevnu, og kabarettin hjá Klaksvíkar sjónleikarfelag vendir dagsskránna á ranguna.
Skrúðgonga við hornorkestri, skótum og ítróttarfólkum fer úr Klaksvíksgarðinum heim í Vágstún, har røður verða hildnar.
Norðoyastevnan er minkað nakað í vavi við árunum. Fyrr komu fleiri fólk á norðoyastevnu, og var tað tá ein stevna, fólk gleddu seg til. Nú eru stevnur nærum hvørt vikuskifti um summarið og harumframt festivalar, sjómannadagur og onnur mentanartiltøk, sum øll savna nógv fólk. Norðoyastevnan hevur ikki longur somu serstøðu sum fyrr, men tó er hon enn nakað serligt fyri mong – Norðoyastevnan er nevniliga ársins fyrsta summarstevna við FM-kappróðri, og tí er serliga stórur dentur lagdur á norðoyastevnuróðurin.


text:
Orð (1894): Sverre Patursson
Lag: Norskt fólkalag
Viðmerking: Tátturin sipar til, at ein skylddrongur hjá høvundanum var nakað stórur, tá ið hann varð doyptur, av tí at foreldrini og prestur ikki kundu semjast um, hvussu navnið skuldi skrivast, á donskum ella føroyskum.
1. Ja, á Streymoynni eri eg føddur,
tey meg nevndu Per Jákup Mikal,
tá var vetur og vátakavi og rusk.
Ja, tann dagin, hann minnist eg so væl.
2. Tummas hann lænti mær hálsklút,
hartil hettu og vøttir aftrat,
so ballaðu tey meg inn í ommusa sjal,
og tað hjálpti ei, hvussu eg græt.
3. Lítið skilti eg av føroyskum orðum,
enn minni av prestmansins tal’;
uttan einans tað vóru tey orðini trý,
tá hann nevndi meg Per Jákup Mikal.
4. So gingu tey frá kirkjuni niðan,
tá stóð borðið fullrokað við mat,
kjøt og epli og dypp í stóra trog,
og súpan í dyllum afturat.
5. Brátt tey tveittu meg við grúgvuna niður,
sum eg var “eitt ,eg veit ikki hvat,”
síðan troðkaðu tey móti átinum fram,
og so lá eg har og gapaði og græt.
6. So lá eg har og grundaði og tonkti:
Tit sum virða so lítið um meg nú,
eg sýna skal tykkum manndómsbragd,
sum tit aldri skuldu til mín trú.
7. Eftir gólvinum fram mundi tita
ein tvísterta stór og so gramm;
alt fólkið rópti: “Koyr út, koyr út,”
men eingin tordi móti henni fram.
8. Lítið eg dugdi at ganga,
men grulva tað var mær so lætt,
við hondum og fótum eg titaði títt,
og umsíðir fekk eg rovdjórið fatt.
9. Tá kendi eg meg sum ein krígsmann,
ja, tað stundina minnist eg enn,
eg dvøldi ei leingi við lívið at taka,
men myrdi hana millum mínar tenn.
10. Upp leyp faðir so bilsin við gleði:
“Nei, nú trúgvi eg ei mínum eygum væl,
tú ert frægasti maður, ið inni er,
ja, tað ert tú, Per Jákup Mikal!”
11. Svaraði Hans Petur Niklái:
“Mín-sann ert tú maðurin meir;
tvístertan leyt at geva upp ond,
hennar hjarta, tað smellir ikki meir.”
12. Síðan tey meg væl ærdu,
mjólk, súpan og kjøt, tað var mín løn,
slíkan kost eg tørdi mína ungdómstíð,
sum mín sæli navni Jákup á Møn.
13. Nú eri eg ein tilkomin maður,
eg roysni havi gjørt uttan tal,
tann frægasti maður í okkara bygd,
tað eri eg, Per Jákup Mikal.